text: Vuoden 1990 MM-finaalia ei ole yleisesti pidetty arvokkaana päätöksenä turnaukselle. Saksan liittotasavalta hallitsi kenttätapahtumia mielin määrin Argentiinan tyytyessä vain puolustamaan. Kaksi argentiinalaista ajettiin ottelussa kentältä, ja peliä leimasivat kyynisyys ja väkivaltaiset otteet. Ratkaisu nähtiin ottelun 85. minuutilla, kun Andreas Brehme laukaisi rangaistuspotkusta Saksalle 1-0 voittomaalin.


title: Jalkapallon maailmanmestaruuskilpailut 1990

text:
6 maalia
5 maalia
4 maalia
3 maalia


title: Jalkapallon maailmanmestaruuskilpailut 1994

text: Vuoden 1994 jalkapallon maailmanmestaruuskilpailut järjestettiin Yhdysvalloissa 17. kesäkuuta – 17. heinäkuuta. Moni oli epäillyt päätöstä myöntää MM-lopputurnaus heikosta jalkapallokulttuurista tunnetulle Yhdysvalloille. Turnaus oli kuitenkin yleisömäärältään MM-historian suurin. Turnauksessa otettiin käyttöön joitakin hyökkäävää peliä suosivia sääntöuudistuksia. Voitosta myönnettiin ensimmäistä kertaa kolme pistettä. Maalivahdit eivät saaneet enää pelata käsin omien pelaajien syöttöjä. Lisäksi passiivista paitsiosääntöä sovellettin ensi kerran. Turnauksen voitti Brasilia, joka kukisti loppuottelussa Italian rangaistuspotkukilpailussa maalittoman ottelun jälkeen. Mestaruus oli Brasilian neljäs.


text: Turnauksen avausottelussa hallitseva maailmanmestari Saksa voitti Bolivian 1–0. Argentiinan tähtipelaaja Diego Maradona suljettiin alkulohkovaiheessa kisoista tämän jäätyä kiinni dopingista. Venäjän Oleg Salenko teki MM-historiaa tekemällä viisi maalia alkulohkon ottelussa Kamerunia vastaan. Yhdysvaltoja vastaan oman maalin tehnyt Kolumbian Andrés Escobar ammuttiin myöhemmin kotimaassaan.


text: Neljännesvälierissä Gheorghe Hagin johtama Romania voitti Argentiinan 3–2 monien mielestä turnauksen parhaassa ottelussa. Brasilia kaatoi isäntäjoukkue Yhdysvallat 1–0. Alkulohkostaan vaivoin jatkoon selviytynyt Italia puolestaan voitti Nigerian jatkoajan jälkeen 2–1 Roberto Baggion kahdella maalilla.


text: Puolivälierissä Brasilia voitti Alankomaat värikkäiden vaiheiden jälkeen 3–2 Brasilian Bebeton tehdessä kuuluisan kehtotuuletuksensa. Italia puolestaan kaatoi Espanjan 2–1 Baggion viime hetkien maalilla. Turnauksen yllättäjiin kuulunut Ruotsi voitti Romanian rangaistuspotkukilpailun jälkeen ottelun päätyttyä 2–2. Toinen yllättäjäjoukkue Bulgaria taas kaatoi Saksan 2–1 Hristo Stoitškovin ja Jordan Letškovin maaleilla.


text: Välierissä Brasilia voitti Ruotsin 1–0. Ottelu oli täydellistä Brasilian hallintaa, mutta Romário onnistui maalinteossa vasta kymmenen minuuttia ennen loppua. Toisessa välierässä Italia kaatoi Bulgarian 2–1 Baggion tehtyä jälleen kaksi maalia. Pronssiottelussa Ruotsi voitti Bulgarian 4–0. Pronssijoukkue Ruotsin hahmoja turnauksessa olivat taitava hyökkääjä Tomas Brolin ja värikäs maalivahti Thomas Ravelli.


text: Loppuottelu Brasilian ja Italian välillä päättyi maalittomana. Brasilia voitti rangaistuspotkukilpailun maalein 3–2. Italian tähtipelaaja Baggio laukoi ratkaisevan rangaistuspotkun yli maalin. Mestarijoukkue Brasilian avainpelaajia turnauksessa olivat hyökkääjien Romárion ja Bebeton lisäksi keskikentällä pelannut kapteeni Dunga ja maalivahti Taffarel. Brasilia omisti voiton aiemmin keväällä menehtyneelle Formula 1-kuski Ayrton Sennalle.


text: Turnauksen parhaaksi pelaajaksi valittiin Brasilian Romário. Maalikuninkuuden jakoivat kuudella maalillaan Venäjän Salenko ja Bulgarian Stoitškov.


text: Turnauksessa nähtiin kentällä myös suomalaisväriä, kun raumalainen Tapio Yli-Karro toimi avustavana erotuomarina neljässä alkulohkon ottelussa.


text: Neljännesvälierät pelattiin 2.–5. heinäkuuta.


text: Puolivälierät pelattiin 9. ja 10. heinäkuuta.


text:
Välierät pelattiin 13. heinäkuuta.
Pronssiottelu pelattiin 16. heinäkuuta.


text: Loppuottelu pelattiin 17. heinäkuuta.


text: Maalit ovat tässä tekojärjestyksessä; ensimmäisenä tiettyyn maalimäärään yltänyt pelaaja on osionsa ensimmäisenä.


text: Oma maali


title: Jalkapallon maailmanmestaruuskilpailut 1998

text: Vuoden 1998 jalkapallon maailmanmestaruuskilpailut järjestettiin Ranskassa 10. kesäkuuta – 12. heinäkuuta.


text: Vuonna 1998 MM-lopputurnaukseen osallistui ensi kertaa 32 joukkuetta. Muita uudistuksia olivat kultaisen maalin käyttöönotto ja lisäajan näyttäminen avustavan erotuomarin elektronisella taululla. Turnauksen voitti kotijoukkue Ranska, joka kukisti loppuottelussa Brasilian maalein 3–0. Näin Ranskasta tuli seitsemäs maailmanmestaruuden voittanut maa. Kyseessä oli myös kuudes ja samalla viimeisin kerta, jolloin isäntämaa voitti mestaruuden.


text: Turnauksen avausottelussa hallitseva maailmanmestari Brasilia voitti Skotlannin 2–1. Alkulohkovaiheen yllätys nähtiin, kun Norja kaatoi Brasilian viime hetkien rangaistuspotkumaalilla ja eteni jatkoon. Suurin pettymys oli alkulohkoonsa jäänyt Espanja. Maailmanpoliittisista syistä huomiota herätti Iranin voitto Yhdysvalloista.


text: Neljännesvälierissä isäntäjoukkue Ranska voitti Paraguayn 1–0 jatkoajalla Laurent Blancin tehtyä MM-historian ensimmäisen kultaisen maalin. Toisen kierroksen puhutuin ottelu käytiin kuitenkin Argentiinan ja Englannin välillä. Ottelu muistetaan erityisesti Englannin Michael Owenin upeasta soolomaalista ja David Beckhamin ulosajosta. Argentiina eteni lopulta jatkoon rangaistuspotkukilpailun jälkeen ottelun päätyttyä 2–2.


text: Puolivälierissä Ranska voitti Italian rangaistuspotkuilla maalittoman tasapelin jälkeen. Brasilia puolestaan kaatoi Tanskan värikkäiden vaiheiden jälkeen 3–2. Alankomaat voitti Argentiinan 2–1 Dennis Bergkampin upealla viime hetkien maalilla. Turnauksen yllätysjoukkueeksi noussut Kroatia taas kaatoi Saksan 3–0.


text: Välierissä Ranska voitti Kroatian 2–1 Lilian Thuramin tehtyä maajoukkueuransa ainoat maalit. Toisessa välierässä Brasilia kaatoi Alankomaat rangaistuspotkukilpailun jälkeen. Ottelun varsinainen peliaika oli päättynyt 1–1 Alankomaiden Patrick Kluivertin tasoitettua viime hetkillä. Pronssiottelussa Kroatia voitti Alankomaat 2–1. Kroatian Davor Šuker teki ottelussa turnauksen kuudennen maalinsa ja voitti näin maalikuninkuuden.


text: Ennen loppuottelua suurta keskustelua herätti Brasilian tähtipelaajan Ronaldon saama mystinen sairauskohtaus. Ranska voitti loppuottelun vakuuttavasti maalein 3–0. Zinédine Zidane teki ensimmäisellä puoliajalla kaksi puskumaalia kulmapotkutilanteista. Kolmannen maalin viimeisteli aivan ottelun loppuhetkillä Emmanuel Petit. Ronaldo valittiin finaalitappiosta huolimatta turnauksen parhaaksi pelaajaksi.


text:
6 maalia
5 maalia
4 maalia
3 maalia


title: Lapsinero

text: Lapsinero on lapsi, joka on nuoresta iästään huolimatta yhden tai useamman alan mestari. Eräs määritelmä lapsinerolle on henkilö, joka kymmenenteen ikävuoteen mennessä kykenee osoittamaan asiantuntevuutta alalla, joka on tavallisesti aikuisten hallitsema. Eräitä tällaisia aloja ovat matematiikka, shakki, taiteet ja musiikki, mutta lapsineroutta ilmenee myös monilla muilla aloilla.


title: Lapsinero

text: Ihmelasta käytetään usein arkielämän synonyyminä lapsinerolle, vaikkakaan tieteellinen kirjallisuus ei sitä suosi.


title: Mäkkylä

text: Mäkkylä on pienalue Leppävaaran kaupunginosassa Espoossa, Helsingin rajan tuntumassa. Alueella oli 4273 asukasta vuodenvaihteessa 2016–2017. Mäkkylän alueen asuntokanta on kasvanut melko tasaista tahtia 1960-luvulta, ja suurin osa alueen rakennuksista on asuinkerrostaloja. Mäkkylässä on rautatieasema, Hesburger, Keskuspuiston ammattiopiston Arlan toimipaikka, pienteollisuutta, kaksi koulua, pari päiväkotia ja pallokenttä. Nokian toimitilat on purettu ja niiden tilalle rakennetaan kerrostaloasuntoja. Seututie 110 kulkee Mäkkylän läpi. Puustellinmäessä sijaitsee päiväkodin lisäksi kolme koulua: Postipuun koulu, Eestinmetsän koulu ja Ammattiopisto Live, Arlan toimipaikka (ent. Näkövammaisten ammattikoulu).


title: Mäkkylä

text: Mäkkylän alueella on toiminut aiemmin kierrätyskeskus, joka on jälkeenpäin siirretty Matinkylään.


title: Mäkkylä

text: Rantaradan ja seututie 110:n eli Turuntien välissä oli Raha-automaattiyhdistyksen (RAY) toimitalo. Toimitalo saneerattiin vuonna 2004 aikaisemmin RAY:n teollisuustalona toimineeseen kiinteistöön.


title: Inkeri Pilkama

text: Inkeri Pilkama (s. 17. huhtikuuta 1945 Elimäki) on suomalainen televisio-ohjaaja.


title: Inkeri Pilkama

text: Pilkama kävi 1960-luvulla Mainos-tv:n (nyk. MTV3) kuvaussihteerikurssin ja toimi kuvaussihteerinä Spede Pasasen elokuvassa "Leikkikalugangsteri" (1969). 1970-luvun alussa Pilkama alkoi ohjata televisioon Speden sketsiohjelmia "50 pientä minuuttia" ja "Spede Show". Sen jälkeen hän ohjasi lukuisia MTV3:n menestyksekkäitä viihdesarjoja kuten "Parempi myöhään", "Vesku Show", "Hynttyyt yhteen", "Herkku & Partanen" ja "Liljankukka". "Kymppitonnin" ohjaajana Pilkama toimi vuosina 1986–1999.


title: Inkeri Pilkama

text: 2000-luvulla Pilkama toimi taustatoimittajana Pan Visionin Spede Show’n DVD-julkaisuissa.


title: Inkeri Pilkama

text: Inkeri Pilkaman aviomies Eero Pilkama oli MTV3:n toimitusjohtaja 1984–1999.


title: Hynttyyt yhteen

text:
Hynttyyt yhteen on vuosina 1991–1995 MTV3:lla lähetetty suomalainen television komediasarja. Siinä karjalainen maalaisserkku Vappu (Eija Vilpas) muuttaa asumaan helsinkiläisen Virpin (Hannele Lauri) luokse, ja sarjassa seurataan heidän yhteiseloaan ja miessuhteitaan. Jopa 1,48 miljoonaa katsojaa saanut sarja aloitti naispainotteisten komediasarjojen aallon suomalaisessa televisiossa, jonka myöhempiä ilmentymiä ovat sarjat "Kumman kaa" ja "Muodollisesti pätevä".
Vappu muuttaa Lappeenrannasta serkkunsa Virpin luokse Helsinkiin asumaan.Virpi kertoo tapailevansa miestä nimeltä Rainer, joka tulee yllättäen hänen luo ja aikoo viedä tämän autoajelulle ulos. Vappu saa selville, että Rainer on naimisissa ja häätää miehen ulos. Virpi suuttuu Vapulle, mutta lopulta kummatkin nauravat ja kaikki on hyvin.


title: Hynttyyt yhteen

text: Vappu ja Virpi riitelevät aamulla ja Vappu lähtee suuttuneena töihin työpaikallensa ravintolaan. Talonmies käy varoittamassa Virpiä yöllisistä metelöinneistä ja musiikin soittamisesta. Virpi tulee Vapun työpaikalle, pyytää anteeksi ja samalla he lainaavat omalla luvalla ravintolan kassasta rahaa vuokraan. Vapun palattua töistä Virpi kertoo Aarnen, Vapun esimiehen soittaneen rahojen viemisestä. Illalla he lähtevät tansseihin tummat peruukit päässä. Tanssin lomassa heidän pöytään tulee kaksi miestä, joista heille tulee kinaa. Aulassa he odottavat turhaan miehiä, jotka ovat jo lähteneet. He kävelevät kotiin ja tapaavat rapussa istuvan talonmiehen, jolta on jäänyt avaimet kotiin. Talonmies tulee kahville Vapun ja Virpin luokse. Lopussa Vapun pomo Aarne tulee hakemaan Vappua ulos ulkoiluttamaan mäyräkoiraansa Jormaa.


title: Hynttyyt yhteen

text: Vinot pinot maksamattomia laskuja saavat Vapun ja Virpin miettimään raha-asioita. He käyvät pankissa, mutta eivät saa lainaa, koska heillä ei ole takuita. He laativat lehteen ilmoituksen, jossa Virpiä tarjotaan keskusteluseuraksi maksua vastaan. Ilmoitukseen vastaa vanha mies, joka tulee iltakahville. Vappu lähtee ostamaan pullaa ja jättää Virpin ja miehen kahden. Vapun ollessa poissa mies käy Virpiin käsiksi. Virpi pääsee pakenemaan ulos ja lukitsemaan oven ulkopuolelta takalukkoon. Vappu saapuu ja saa miehen pois uhkailemalla tältä 50 000 markan šekin.


title: Hynttyyt yhteen

text: Vappu alkaa seurustella Aarne Haravan kanssa, jonka ravintolassa hän on tarjoilijana. Vapun alkoholisti-veli, Martti tulee kaupunkiin. Hän yrittää saada veljensä "jaloilleen" hankkimalla tälle muun muassa uudet vaatteet. Vappu ottaa Martin myös töihin ravintolaan, Aarnen ollessa matkoilla. Martti juo ravintolan viinoja ja täyttää tyhjät pullot vedellä. Virpi täyttää 40 vuotta ja synttäreitä juhlitaan Aarnen ja Martin kanssa, jotka saavat lopulta sovittua viinajupakan.


title: Hynttyyt yhteen

text: Vapun suhde Aarneen joutuu tauolle, kun Vapulle paljastuu Aarnen suhde nuoreen kirjastohoitajanaiseen. Vappu yrittää epätoivoisesti nuorentua pukeutumalla teinivaatteisiin. Hän yrittää kovasti saada seuraa työpaikaltaan miesasiakkaista ja myös yökerhosta. Virpi tapaa yökerhossa itseään puolet nuoremman miehen Kimin, jonka kanssa hän alkaa seurustella. Suhde lopahtaa lopulta pian, kun Virpi ei jaksa juosta kaiken yötä kaupungilla hänen kanssaan. Lopulta Virpi pyytää Vapulta apua suhteen päättämiseen. Vappu soittaa Kimille ja ilmoittaa suhteen loppumisesta.


title: Hynttyyt yhteen

text: Rainer palaa kuvioihin ja deittailee valheiden avulla sekä Vappua että Virpiä. Molemmat naiset ovat salaperäisiä uudesta poikaystävästään, kunnes lopulta suhteet paljastuu ja Rainer pakenee. Seuraavaksi Vapun entinen sulhanen, Keijo Lappeenrannasta alkaa kiinnostua uudelleen Vapusta. Pari riitelee kauppakeskuksessa ja poliisi vie heidät yöksi putkaan. Putkasta päästyään Vappu ja Keijo tekevät sovinnon ja Keijo lähtee takaisin Ruotsiin. Vappu järjestää Virpin idolin muusikko Kojon esiintymään pimeästi Aarnen ravintolaan. Aarne häätää Kojon ulos kesken esiintymisen ja riitelee Vapun kanssa. Myöhemmin riidan jälkeen Aarne kosii Vappua, johon hän suostuu. Vappu ja Virpi päättävät lähteä lomalle Lanzarotelle. Lentokentällä Vapulle iskee lentopelko, mutta lopulta pelko voitetaan ja matka alkaa.


title: Hynttyyt yhteen

text: Vappu on purkanut kihlauksensa Aarnen kanssa ja irtisanoutunut työpaikastaan. Virpi ja Vappu lomailevat Lanzarotella, jossa Virpi yrittää iskeä suomalaista matkaopasta ja Vapulla syntyy pientä sutinaa espanjalaismiehen kanssa. Suomeen palattuaan Vappu näkee painajaisia lomamatkastaan, jossa hän on raskaana. Virpi tapaa uuden miehen Harri Hedbergin, jolta Vappu pummaa rahaa useita tonneja omaan ravintolaansa, jonka hän on juuri perustanut. Hän palkkaa ravintolaansa vietnamilaisen miehen tarjoilijaksi ja jopa majoittaa tätä luonaan, kun Virpi muuttaa Harrin luokse. Harrista paljastuu piirteitä, jotka saavat Virpin jättämään hänet. Virpin ja Vapun naapuriin ovat muuttaneet Terttu ja Henrik, jotka riitelevät äänekkäästi jatkuvasti. Vappu yrittää saada naapurit lopettamaan riitelyn ja järjestävät pienet juhlat. Virpin tuhlattua ruokarahat kampaajalla jää ainoaksi vaihtoehdoksi tarjota kukkakaalia, jota Vappu ostaa torilta. Vappu vuokraa myös rakkauselokuvan, jonka on tarkoitus herättää riitelevä pariskunta rakastamaan. He viettävät iltaa naapurissa. Terttu suuttuu, kun Virpi ja Henrik tanssivat hitaita. Virpin ja Vapun palattua omaan asuntoonsa Terttu saapuu myös sinne ja kertoo Henrikin lähteneen Ruotsiin.


title: Hynttyyt yhteen

text: Vapun ravintolalla on taloudellisia vaikeuksia. Virpi saa houkuteltua Vapun paukuille hotellille. Hotellissa he näkevät Tapani Kansan ja Vappu ryntää kerjäämään tätä esiintymään ravintolaansa. Useiden kielteisen sanojen jälkeen, Kansa lopulta suostuu laulamaan yhden kappaleen Vapun ravintolassa.


title: Hynttyyt yhteen

text: Virpin ja Vapun täti on kuollut. Vappu ja Virpin äiti saapuvat hautajaisista. Virpin äiti kertoo kuolleen tädin suuresta omaisuudesta ja tiedosta että testamenttia ei olisi, joten Vapun ja Virpin isät perisivät tädin rahat. Virpi ja Vappu innostuvat asiasta ja alkavat havitella perintörahoja ja suunnittelevat niiden käyttöä. Lopulta perunkirjoituksessa paljastuu, että täti on testamentannut koko omaisuutensa Vapun veljelle Martille.


title: Hynttyyt yhteen

text: Vapulle saapuu useita kukkalähetyksiä, joiden lähettäjäksi paljastuu mies, joka on ihastunut Vappuun. He tapailevat, mutta heidän välille ei synny pitempiaikaista suhdetta. Samaan aikaa Keijo saapuu kaupunkiin ja yrittää saada Vapun itselleen tuloksetta. Aarne joutuu leikkaukseen ja kosii uudelleen Vappua. Vappu suostuu ja he ostavat kihlat.


title: Hynttyyt yhteen

text: Vapun ja Aarnen kihlajaisia vietetään ja mukana on myös Aarnen äiti Maire. Maire joutuu sappileikkaukseen ja muuttaa lääkärin määräyksestä Espanjan lämpöön. Vappu ja Aarne muuttavat Mairen asuntoon. Vappu suunnittelee häitään ja tahtoo pitää isot kirkkohäät. Vastoinkäymisiä syntyy, kun Vapulle selviää, että Aarne ei ole käynyt rippikoulua. Vappu saa puhuttua Aarnen yksityisriparille, jonka hän suoriutuu papin riparikuulustelusta pienellä lunttauksella.


title: Hynttyyt yhteen

text: Virpi kohtaa hieroja-Petterin, jonka kanssa hän alkaa seurustella. Kiviä parin suhteen rattaisiin tulee Petterin ylipainosta. Virpi ja Vappu yrittävät saada Petteriä laihtumaan, kunnes hän jättää Virpin. Virpin ovelle ilmaantuu kaupustelija, jolta Vappu ja Virpi ostavat ison määrän kodinkoneita muun muassa Vapulle häälahjaksi. Tuotteet paljastuvat kuitenkin varastetuiksi ja tytöt järjestävät kaupustelijalle ansan ja pian mies on poliisin huostassa.


title: Hynttyyt yhteen

text: Virpi ja Aarne järjestävät Vapulle suuren yllätyksen, kun he vievät Vapun silmät sidottuna laivaan, jossa kertovat vihkimisestä. Pari vihitään avioliittoon laivassa, ja todistajina ovat Virpi ja laivan kapteeni. Häätangon jälkeen Vappu ja Aarne vetäytyvät hyttiin viettämään hääyötä. Häiden jälkeen Aarne lähtee Espanjaan äitinsä luokse. Virpi alkaa seurustella hammaslääkäri Jori-Pekan kanssa mutta suhde jää lyhyeksi, kun paljastuu että miehellä on toinenkin tyttöystävä. Virpi ja Vappu päättävät kostaa petolliselle miehelle lukitsemalla hänet omalle vastaanotolleen potilaan kanssa. Vappu päättää remontoida Mairen vanhan asunnon yllätykseksi Aarnelle. Vappu palkkaa remonttimies Reunasen tekemään homman pimeästi kuutamokeikkana. Remonttimies majoittuu asuntoon, joka juo enemmän olutta kuin tekee töitä. Lopulta remontti tulee valmiiksi ja yllättäen Aarne ja Maire palaavat Espanjasta. Maire ja Aarne loukkaantuu Vapulle, joka on heidän poissa ollessa laittanut lähes koko asunnon uusiksi. Vappu piiloutuu hotelliin, mutta Aarne löytää hänet ja he yrittävät sovitella asiaa. Maire ja Vappu eivät saa sovintoa aikaiseksi. Maire keskustelee Virpin kanssa hänen ja Vapun välisistä riidoista. Maire päättää ostaa Aarnelle ja Vapulle oman asunnon samasta talosta.


title: Hynttyyt yhteen

text: Vappu ja Aarne lähtevät kahdestaan Vapun isän kesämökille viettämään lomaa. Pian paikalle ilmaantuu myös Virpi. Virpi saa Aarnen ärsyyntymään ja tämä lähtee keskellä yötä takaisin Helsinkiin jättäen naiset keskenään mökille. Nämä kuitenkin liftaavat seuraavana aamuna takaisin kotiin.


title: Hynttyyt yhteen

text: Vappu hakee Aarnelta salaa työpaikkaa hotellista, ja saa työpaikan. Vapun entinen heila Keijo ilmestyy kuvioihin kiinnostuen tällä kertaa Virpistä. Keijo pyytää Virpiltä tuhat markkaa lainaa, jonka hän lupaa tälle moninkertaisena takaisin. Virpi käy kysymässä Vapulta ja Aarnelta tonnia, mutta Aarne ei suostu lainaamaan. Vappu lupaa hankkia rahat Virpille seuraavaksi aamuksi. Vappu panttaa vihkisormuksensa ja saa panttilainaamosta tonnin. Keijo ostaa Virpille sormuksen ja saa naisen pään pyörälle. Keijo lähtee tapaamaan Vappua ja esittelee kotona yksin olevalle Aarnelle olevansa Vapun vanha koulukaveri Pertti. Vappu saapuu töistä kotiin ja yllättyy tavatessaan Keijon Aarnen seurasta. Vappu naljailee Keijolle ja Aarne yrittää hillitä tilannetta. Keijo lähtee pois. Aarne kertoo Vapulle, että hän joutuu kertausharjoituksiin. Vappu tulee käymään Virpin luona. Virpi yrittää päästä Vapusta eroon, koska Keijo on piilossa makuuhuoneessa. Vappu kyselee Virpin äkkinäistä rahantarvetta ja samalla tunnistaa Keijon takin sohvan päällä ja kävelee suoraan makuuhuoneeseen. Vappu käy Keijoon käsiksi. Virpi tulee väliin ja kertoo että heillä on suhde. Vappu suuttuu ja lähtee pois.


title: Hynttyyt yhteen

text: Keijo kertoo Vapulle ettei hän Virpistä välitä vaan hän haluaa Vapun takaisin. Vappu sanoo Keijolle suorat sanat, ettei heillä ole yhteistä tulevaisuutta. Keijo suuttuu ja riehuu Vapun ja Aarnen asunnossa heitelle huonekaluja ympäri asuntoa. Vappu hätääntyy ja yrittää puhelimitse tavoitella Aarnea armeijasta, mutta ei saa Aarneen yhteyttä. Vappu menee puolustusministeri Elisabeth Rehnin puheille saadakseen Aarneen yhteyden armeijaan. Ministeri lupaa että Vapun terveiset välitetään Aarnelle. Vappu menee Virpin luokse. Virpi ja Keijo ovat syömässä ja Vappu toivottaa onnea pariskunnalle. Vappu soittaa salaa makuuhuoneesta poliisille ja pian he tulevatkin hakemaan Keijon, jolla on ollut haku päällä eri rikoksista. Virpi purskahtaa itkuun, mutta lopulta hymy löytyy, kun hän muistaa Keijolta saamansa sormuksen. Hän aikoo viedä sen kaniin.


title: Hynttyyt yhteen

text: Virpi ja Vappu lähtevät ostamaan Aarnen lamppuun ruuvia ja ajavat Aarnen autolla kolarin Speden kanssa. Spede vaatii ensin naisilta rahallista korvausta auton vaurioista, mutta reiluna miehenä luopuu lopulta vaatimuksistaan. Vappu ja Virpi tapaavat Speden seurassa Simo Salmisen. Aarne palaa kertausharjoituksista ja Vappu yrittää kääntää puheet pois Aarnen autosta. Kun Vapulla ja Virpillä ei ole rahaa korjata autoa he maalaavat sekä serpentiineillä ja ilmapalloilla koristelevat auton, jotta ruhjeet eivät näkyisi. Aarne suuttuu, mutta leppyy nopeasti ja aikoo itse huolehtia auton kuntoon.


title: Hynttyyt yhteen

text: Virpi ja Aarne ovat molemmat sairaana yhtä aikaa. Vappu huolehtii molempien hoidosta ja heidän töistään myös. Vappu ihastuu Aarnen ravintolassa töissä olevaan kokkiin, Jarmo Naakkaan. Suhde pajastuu Aarnelle, joka vaatii heti avioeroa. Vapun isä tulee käymään ja joutuu selvittämään Vapun avioliitto-ongelmia. Vappu lopettaa suhteensa Jarmoon ja jää ikävöimään Aarnea. Virpi saa Aarnen kuitenkin ajattelemaan asiaa uudelleen ja tämä ottaa Vapun takaisin.


title: Hynttyyt yhteen

text: Virpi tapaa uuden miehen, Aarnen ja Vapun naapuriin muuttaneen Jaakon ja ihastuu tähän. Jaakon ollessa työmatkalla hänen asunnossa oleilee tämän Marghareta-sisko, joka omistaa tyylikoulun. Marghareta saa houkuteltua Vapun ja Viprin tyylikouluunsa, mutta lopettaa yllättäen tunnit saatuaan kurssimaksut. Marghareta kertoo Vapulle ja Virpille rahahuolistaan ja lupaa maksaa heille kurssimaksut takaisin. Vappu järjestää työpaikallaan hotellin asiakkaille laskiaistapahtuman. Hän järjestää hotellin aulaan hernekeittoa, liukumäen sekä Virpin laskiaistytöksi. Leskimies Oskari Tahvanainen ihastuu Virpiin ja haluaa tämän luokseen Iisalmeen asumaan. Oskari joutuu kuitenkin useista iskuyrityksistä huolimatta tyytymään yksinäiseen kotimatkaan. Jaakko palaa työmatkalta. Vappu auttaa Virpin ja Jaakon yhteen. Vappu saa tietää odottavansa lasta.


title: Hynttyyt yhteen

text: Marraskuussa 2006 MTV3 ja Pan Vision julkaisivat ensimmäisen DVD:n ""Hynttyyt yhteen – Uus elämä"", joka sisältää osat 1–8, 10–18 ja 20. Tekijänoikeudellisista syistä musiikkia on jouduttu vaihtamaan, samalla joitakin kohtauksia on lyhennetty ja kaksi kokonaista jaksoa (osa 9 17.1.1992 ja osa 19 12.2.1993) on jätetty pois kokonaan. Sarjan tunnusmusiikiksi vaihdettiin Kari Tapion "Toiset on luotuja kulkemaan".


title: Hynttyyt yhteen

text: Toinen DVD ""Hynttyyt yhteen – Kassokaa ihmees"" julkaistiin toukokuussa 2007 ja se sisältää osat 21–27 ja 29–36. Jakso 28 (esitetty 22.1.1994) jätettiin kokonaan pois. DVD:lle sarjan tunnusmusiikiksi vaihdettiin Elviksen "Love Me Tender".


title: Hynttyyt yhteen

text: Kolmas DVD ""Hynttyyt yhteen – Nyt män jakeluun"" julkaistiin toukokuussa 2008 ja se sisältää sarjan loput jaksot syksyltä 1994 ja keväältä 1995.


title: Hynttyyt yhteen

text: DVD:t sisältävät kaksi levyä. Levyillä ei ole lisämateriaalia.


title: Prahan päärautatieasema

text: Prahan päärautatieasema () on Tšekin ja Prahan suurin rautatieasema. Suurinta osaa aseman junaliikenteestä hoitaa tšekkiläinen rautatieyhtiö České dráhy (ČD).


title: Prahan päärautatieasema

text: Prahan päärautatieasema rakennettiin vuonna 1871 Wienistä Budweisin kautta pohjoiseen johtavan rautatielinjan varrelle. Aseman alkuperäinen nimi oli Keisari Franz Josephin rautatieasema, mutta ensimmäisen maailmansodan jälkeen se nimettiin Yhdysvaltain presidentti Woodrow Wilsonin mukaan Wilsonin rautatieasemaksi (Wilsonovo nádraží). Nimeä käytettiin ensimmäisen tasavallan aikana ja 1945–1953. Aseman nimeämisestä jälleen Wilsonin rautatieasemaksi on käyty pitkään keskusteluja.


title: Prahan päärautatieasema

text: Prahan metron rakennustöiden yhteydessä vanhan jugendtyylisen asemarakennuksen eteen osittain maan alle rakennettiin moderni lisäsiipi 1972–1979, joka toimii samalla kantena sen päältä kulkevalle D1-moottoritielle. Uusi asemarakennus korvasi vanhan toiminnot lipunmyynteineen, mutta käyttöön jäi edelleen alkuperäinen laiturihalli, jonne kulku käy uudelta puolelta tunnelia pitkin. Vanhaan lippuhalliin avattiin kahvila. Aseman seudusta on kommunistihallinnon kaatumisen ja maan avautumisen jälkeen kehittynyt kaupunkilaisten vieroksuma, mutta narkomaanien ja kerjäläisten suosima, nukkavieru ja turvaton ongelma-alue, jonka siistimiseksi aloitettiin aseman ja läheisen Vrchlickeho sady -puiston perusparannustyöt vuonna 2006. Peruskorjauksessa vanha puoli aiotaan ottaa jälleen käyttöön, moottoritie puretaan ja uusi siipi nykyaikaistetaan vastaamaan Prahan matkustajaliikenteen, turismin ja liike-elämän kasvavia vaatimuksia. Peruskorjauksen on määrä valmistua viidessä vuodessa 2011 mennessä.


title: Prahan päärautatieasema

text: Prahan päärautatieasema palvelee kansainvälisen sekä kauko- ja paikallisliikenteen junia.


title: Prahan päärautatieasema

text: Prahan päärautatieasema on kansainvälisen junaliikenteen solmukohta. Asemalle liikennöidään Saksasta (München, Berliini), Puolasta ja Slovakiasta. Jotkin pohjois- ja eteläsuuntaan liikennöivät kansainväliset junat, esimerkiksi Berliini–Praha–Budapest-junat, eivät kuitenkaan kulje Prahan päärautatieaseman kautta, vaan pysähtyvät ainoastaan Praha-Holešovicen rautatieasemalla.


title: Prahan päärautatieasema

text: Kansainvälisen liikenteen ohella Prahan päärautatieasemalta liikennöidään myös kaikkiin merkittävimpiin Tšekin kaupunkeihin, joita ovat muiden muassa České Budějovice, Olomouc, Plzeň ja Brno.


title: Prahan päärautatieasema

text: Prahan päärautatieasemalla pysähtyvät Prahan metron C-linjan junat. Metroaseman nimi on "Hlavní nádraží". Asemalta on vaihtomahdollisuus linjalle A (Muzeum).


title: Neville Marriner

text: Sir Neville Marriner (15. huhtikuuta 1924 Lincoln – 2. lokakuuta 2016) oli brittiläinen kapellimestari ja viulisti.


title: Neville Marriner

text: Marriner opiskeli musiikkia Royal College of Musicissa ja Pariisin konservatoriossa. Hän soitti viulua Philharmonia-orkesterissa ja Lontoon sinfoniaorkesterissa sekä perusti Jacobean Ensemblen Thurston Dartin kanssa ennen lähtöä Yhdysvaltoihin Hancockiin, jossa hän opiskeli johtamista Pierre Monteuxin johdolla. Vuonna 1956 hän perusti Academy of St. Martin in the Fields -kamariorkesterin ja teki sittemmin runsaasti levytyksiä heidän kanssaan. Marriner johti Minnesotan orkesteria vuosina 1979–1986 ja Stuttgartin radion sinfoniaorkesteria vuosina 1986–1989. Hän sai aatelisarvon 1985.


title: Neville Marriner

text: Marriner johti runsaasti erilaista ohjelmistoa, mutta oli erityisen tunnettu barokkimusiikin tulkitsijana. Hän valitsi ja sovitti musiikin "Amadeus"-elokuvaan ja johti Academy of St. Martin-in-the-Fieldsiä elokuvan ääniraidan äänityksissä.


title: Lorin Maazel

text: Lorin Varencove Maazel (6. maaliskuuta 1930 Neuilly-sur-Seine, Ranska – 13. heinäkuuta 2014 Virginia, Yhdysvallat) oli yhdysvaltalainen kapellimestari, viulisti ja säveltäjä.


title: Lorin Maazel

text: Maazel syntyi Ranskassa Neuilly-sur-Seinessä amerikkalaiseen perheeseen ja kasvoi Yhdysvalloissa. Lapsena hän osoitti ihmelapsen kykyjä opiskellessaan orkesterinjohtamista seitsemänvuotiaana ja johtaessaan ensimmäisen kerran kahdeksanvuotiaana. Maazel esiintyi viulistina ensimmäisen kerran 15-vuotiaana ja opiskeli myöhemmin University of Pittsburghissa. Vuonna 1960 hänestä tuli ensimmäinen yhdysvaltalainen, joka johti Bayreuthin oopperajuhlilla.


title: Lorin Maazel

text: Maazel toimi seuraavien orkestereiden ja oopperatalojen ylikapellimestarina: Berliinin Deutsche Oper 1965–1971, Berliinin radion sinfoniaorkesteri 1965–1975, Clevelandin orkesteri 1972–1982, Wienin valtionooppera 1982–1984, Pittsburghin sinfoniaorkesteri 1988–1996 ja Baijerin radion sinfoniaorkesteri 1993–2002. Vuonna 2002 hän tuli Kurt Masurin jälkeen New Yorkin filharmonikkojen ylikapellimestariksi.


title: Lorin Maazel

text: Maazel vieraili Suomessa vuosina 1968 ja 1985. Kolmannen vierailun oli määrä tapahtua huhtikuussa 2015.


title: Pedro Juan Gutiérrez

text: Pedro Juan Gutiérrez (s. 1950 Matanzas) on kuubalainen kirjailija.


title: Pedro Juan Gutiérrez

text: Gutiérrez palkittiin vuonna 2000 arvostetulla espanjalaisella Alfonso García Ramosin palkinnolla romaanistaan Animal tropical, joka ilmestyi suomeksi syksyllä 2003 nimellä Etelän peto. Romaani on mm. useita vuosia sanomalehtimiehenä työskennelleen Gutiérrezin neljäs proosateos, jossa hän kuvaa jo tunnusmerkikseen muodostuneella kaihtelemattomalla tyylillä elämää Havannan varjoisemmilla kujilla, kortteleissa joihin turisteilla ei ole tulemista. Likaisen realismin mestariksi nimetty, Bukowskiin ja Milleriin rinnastettu tekijä ammentaa aiheistonsa omista kokemuksistaan köyhälistöperheen vesana, joka jo 11-vuotiaana kaupitteli jäätelöä ja sanomalehtiä ja elätti itsensä muutamia vuosia myöhemmin Havannaan asetuttuaan sokeriruo'on leikkaajana, uimaopettajana ja palveli myös viisi vuotta armeijan riveissä. Vasta sanomalehtiura sai hänet ryhtymään kirjailijaksi.


title: Pedro Juan Gutiérrez

text: Vaikka hänen teoksensa kertovat kaunistelemattomasti nyky-Kuuban tilanteesta, ne eivät ota kantaa poliittisesti, ja Gutiérrez asuukin edelleen Havannassa toisin kuin monet muut kuubalaiset nykytaiteilijat. Kansainväliseen maineeseen hän nousi romaanilla Likainen Havanna -trilogia (Trilogía sucia de La Habana), joka on julkaistu 12 maassa. Kirjoitustyön lomassa Gutiérrez harrastaa myös maalausta.


title: Khmerin kieli

text: Khmer (ភាសាខ្មែរ, phiasaa khmae) on khmerien puhuma austroaasialainen kieli. Se on saanut vaikutteita palista ja sanskritista. Khmeriä puhuu äidinkielenään yli 13 miljoonaa ihmistä pääasiassa Kambodžassa, jossa se on virallinen kieli. Khmer ei ole tonaalinen kieli, toisin kuin sen lähellä puhutut lao, thai ja vietnam. Khmeriä kirjoitetaan intialaisperäisillä khmer-aakkosilla, joka kuuluu abugidoihin.


title: Bagamoyo

text: Bagamoyo on Tansanian vanhin kaupunki. Se perustettiin 1700-luvun lopulla ja oli Saksan Itä-Afrikan alkuperäinen pääkaupunki. Vuoden 2002 väestönlaskentaan perustuvan arvion mukaan Bagamoyon asukasluku oli 28 368. Kaupunki kuuluu Pwanin alueeseen ja on Bagamoyon piirikunnan keskus.


title: Bagamoyo

text: Bagamoyo sijaitsee Intian valtameren rannikolla ja noin 75 kilometriä Dar es Salaamista pohjoiseen.


title: Bagamoyo

text: Kaupungin nimi tulee swahilin kielen sanoista " bwaga moyo", sydämen lepo, joka juontaa juurensa ajalta jolloin Bagamoyo oli sisämaasta kävelytettyjen orjakaravaanien määränpää, josta heidän rahdattiin laivoilla ulkomaille. Kaupunkia on pyritty saamaan Unescon maailmanperintölistalle. Bagamoyon karavaaniseralji oli rakennettu karavaanien kokoontumis- ja saapumispaikaksi, ja siellä oli aidattu alue eläimille ja yöpymistilat kantajille. Orjakaupan aikana siitä tuli orjien vankileiri. Saksalaisten valtakaudella se kuului kauppakomppanialle, ja sen keskellä oli kaksikerroksinen rakennus norsunluun ja muiden arvotavaroiden varastointia varten.


title: Bagamoyo

text: 1700-luvulle saakka Bagamoyo oli pieni kaupankäynnin keskus. Kauppaa käytiin pääasiallisesti kalalla, suolalla ja kumilla. Valtaosa väestöstä koostui kalastajista ja maanviljelijöistä. 1700-luvun lopulla Bagamoyossa asui paikallisten lisäksi noin kymmenkunta Omanista kotoisin olevaa muslimiperhettä. Nämä perheet saivat elantonsa käymällä kauppaa Nungesta kerättävällä suolalla sekä keräämällä veroa paikallisilta asukkailta.


title: Bagamoyo

text: 1800-luvulla Bagamoyosta tuli keskeinen paikka itä-afrikkalaisessa orjakaupassa, kun arabi-kauppiaat päättivät käyttää Bagamoyoa sisämaasta tuotavien orjien lastauspaikkana. Orjia säilytettiin Bagamoyossa ennen kuljettamista Sansibariin myytäväksi. Orjakaupasta juontaa kaupungin nimi Bagamoyo ("Bwaga-Moyo"), joka tarkoittaa sydämen taakasta luopumista, sillä Bagamoyosta eteenpäin viedyt orjat harvoin palasivat takaisin perheidensä luokse.


title: Bagamoyo

text:
Vuonna 1868 Bagamoyoon perustettiin Itä-Afrikan ensimmäinen kristillinen lähetyskeskus. Sansibarin sulttaani Barghash joutui Ranskan konsulaatin pyynnöstä taltuttamaan lähetyskeskusta kohtaan nousseen vastustuksen Bagamoyossa vuosina 1868 ja 1870. Lähetyskeskus laajeni vuonna 1892 saatuaan lahjoituksen Sewa Hajilta, joka oli Pakistanista kotoisin oleva muslimi. Hän oli rikas kauppias, joka omisti useita kauppoja Bagamoyossa, toimitti varusteita karavaaneille ja kävi kauppaa kankaista, kuparista, ruudista, norsunluusta sekä sarvikuonon sarvista. Maalahjoituksen lisäksi Sewa Haji perusti kolmekerroksinen monikulttuurisen koulun sekä sairaalan Bagamoyoon. Sairaala päätyi saksalaisomistukseen saksalaisten vallattua Itä-Afrikan.
1800-luvun lopulla Bagamoyo sai merkityksen myös tukikohtana ensimmäisille eurooppalaisille löytöretkille, jotka suuntasivat Itä-Afrikan sisämaahan. Löytöretket kohdistuivat muun muassa tutkimaan sisämaan järviä ja löytämään Niilin lähteen, joka tuolloin oli vielä mysteeri. Bagamoyosta löytöretkensä aloitti muun muassa David Livingstone, Richard Francis Burton, John Hanning Speke ja Henry Morton Stanley.


title: Bagamoyo

text: Bagamoyon asukasluku oli vuonna 1880 noin tuhat, mutta vuonna 1889 orjakaupan ollessa vilkasta yli 1305 karavaania ja 41144 ihmistä kirjattiin kulkeneeksi sisämaahan Bagamoyon kautta. Tuolloin kaupungin asukkaat koostuivat pääasiallisesti zaramoista, doeista, omanilaisista muslimeista, intialaisista hinduista ja persialaisista kauppiaista. Pieni joukko katolilaisia työskenteli kaupungissa räätäleinä.


title: Bagamoyo

text: Vuonna 1888 Saksan Itä-Afrikan kauppakomppania allekirjoitti sopimuksen Sansibarin sulttaanin Seyyid Khalifan kanssa pääsystä Itä-Afrikan rannikkoseuduille. Välittömästi sopimuksen allekirjoittamisen jälkeen sulttaanin lippu vaihdettiin Saksan Itä-Afrikan kauppakomppanian lippuun. Tapauksen johdosta syntyneissä levottomuuksissa kuoli noin 10 prosenttia kaupungin väestöstä.


title: Bagamoyo

text: 1800-luvun lopulla Bagamoyo oli Itä-Afrikan rannikon tärkein kaupunki. Saksan Itä-Afrikka julisti vuonna 1888 Bagamoyon siirtomaan pääkaupungiksi ja rakennutti kaupunkiin "Boman", saksalaisen siirtomaapäämajan. Muutama vuosi myöhemmin pääkaupunki jouduttiin kuitenkin siirtämään Dar es Salaamiin, koska Bagamoyon rannikko oli matalaa ja siirtomaavalta tarvitsi syvärantaisen sataman laivoja varten.


title: Bagamoyo

text: Vuonna 1889 jännitteet siirtomaaisäntien ja kaupungin asukkaiden välillä kärjistyivät saksalaisten määrättyä maa- ja omaisuusrekisteröinti velvollisuuden. Velvollisuus herätti paikallisissa pelon maidensa ja omaisuutensa menettämisestä. Bomboma niminen arabi järjesti Bushiri bin Salim al-Harthin avustuksella kapinan Bagamoyossa. Suuri osa Bagamoyosta paloi maan tasalle ja Bushiri kokosi joukkonsa kaupungin laitamille odottamaan vastarintaa. Saksan hallitus koki tarpeen auttaa Saksan Itä-Afrikan kauppayhtiötä ja lähetti Hermann von Wissmannin kukistamaan kapinan jalkaväkensä voimin, jota täydensi sudanilaiset ja etelä-afrikkalaiset sotilaat. Voittaakseen aikaa ennen Wissmannin joukkojen saapumista saksalainen amiraali Denhardt käynnisti neuvottelut Bushirin kanssa, joka vaati rannikkoseudun kuvernöörin asemaa, kuukausipalkkaa ja lupaa säilyttää oma armeijansa. Maaliskuussa 1889 Wissman oli koonnut joukkonsa ja rakentanut useita linnoituksia. Muutamien taisteluiden jälkeen kapina oli kukistettu ja heinäkuussa Bushiri ja Bomboma teloitettu.


title: Bagamoyo

text: Lokakuussa 1890 Sansibarin sulttaani myönsi neljällä miljoonalla saksan markalla virallisen maaoikeuden saksalaisille ja keväällä Saksan Itä-Afrikasta tuli virallisesti siirtomaa.


title: Bagamoyo

text: Pääkaupungin siirryttyä Dar es Salaamiin huhtikuussa 1891 Bagamoyon Bomasta tuli pelkkä hallinnollinen keskus. Intialaisten kauppiaiden vaikutuksen lisäännyttyä karavaanikauppa hiljeni. Euroopasta saapuneet kreikkalaiset perustivat ensimmäisen hotellin Bagamoyoon.


title: Bagamoyo

text: Saksalaisten lähdettyä Itä-Afrikasta vuonna 1914 Bagamoyon rooli kaupankäynnin keskuksena hiipui ja Bagamoyo palasi jälleen kalastajien ja maanviljelijöiden kaupungiksi.


title: Bagamoyo

text: Tansanian itsenäistyttyä 1961 Bagamoyosta tuli Bagamoyon alueen keskus.


title: Bagamoyo

text:
Bagamoyossa on trooppinen ilmasto ja vuosittainen keskilämpötila noin +28°. Sadekausi ajoittuu maaliskuusta kesäkuuhun kestäen keskimäärin 120 päivää. Kevyet sateet ajoittuvat lokakuusta joulukuuhun kestäen noin 60 päivää. Sadekautta käytetään hyväksi enemmän kosteutta tarvitsevien lajikkeiden, kuten riisin, maissin ja puuvillan viljelyksessä. Kevyitä sateita käytetään hyväksi vähemmän kosteutta tarvitsevien kasvien, kuten palkokasvien ja vihannesten viljelyksessä.
Bagamoyossa sijaitsee yliopisto, jossa on oikeustieteellinen tiedekunta sekä tietotekniikan ja viestintäteknologian tiedekunta.


title: Bagamoyo

text: Myös Tansanian tunnetuin taideoppilaitos Bagamoyo College of Arts (TASUBA) sijaitsee Bagamoyossa. Oppilaitoksessa voi opiskella perinteistä tansanialaista maalaustaidetta, kuvanveistoa, teatteria, tanssia ja rummunsoittoa.


title: Bagamoyo

text: Kaupungissa toimii Bagamoyon alueellinen sairaala Bagamoyo District Hospital.


title: Bagamoyo

text: Kaupungin julkisesta liikenteestä vastaavat daladaloiksi kutsutut minibussit.


title: Bagamoyo

text: Välimatkat ovat linnuntietä.


title: Bagamoyo

text: Tunnetuimpia Bagamoyolaisia muusikoita ja yhtyeitä ovat perinnemusiikkia soittanut ja laulanut Hukwe Zawose, afropop-artisti Ashimba sekä reggaemuusikko Jhikoman.


title: Bagamoyo

text: Bagamoyon tunnetuin kulttuuritapahtuma on vuosittain järjestettävä Bagamoyon taide- ja kulttuurifestivaali "Tamasha la Sanaa na Utamaduni". Tänä vuonna festivaali järjestetään 31. kertaa. Festivaali toteutetaan yhteistyössä Bagamoyon taideoppilaitoksen kanssa.


title: Bagamoyo

text: Tansanian ylimmässä jalkapallosarjassa, Tanzanian Premier Leaguessa, Bagamoyoa edustaa JKT Ruvu Stars, joka on nimetty JKT Ruvu nimisen siipikarjatilan mukaan. Joukkue pelaa JKT Ruvu Stars Stadium nimisellä areenalla, jonka katsojakapasiteetti on 1 000.Bagamoyo on ollut Vallejon ystävyyskaupunki vuodesta 1993 lähtien.


title: Bagamoyo

text: Vuoden 2010 alusta Haapaveden kaupunki ja Bagamoyo aloittivat kuntayhteistyön. Yhteistyön keskeisenä teemana on kulttuuri ja vahvana painotuksena köyhyyden vähentäminen Bagamoyon alueella.


title: Togomaa

text: Togomaan protektoraatti () eli Togomaa oli alun perin Saksan protektoraatti Länsi-Afrikassa. Siitä tuli Saksan protektoraatti vuonna 1884. Ensimmäisessä maailmansodassa Ranska ja Yhdistynyt kuningaskunta miehittivät Togomaan 26. elokuuta 1914, ja 27. joulukuuta 1916 se jaettiin Ison-Britannian ja Ranskan kesken. Sodan päätyttyä sekä Brittiläinen että Ranskan Togomaa muodostettiin Kansainliiton mandaattialueiksi. Vuonna 1957 Brittiläinen Togomaa liitettiin tuolloin itsenäistyneeseen Ghanaan. Ranskan Togomaa itsenäistyi vuonna 1960, jolloin sen nimi samalla lyhennettiin muotoon Togo.


title: Togomaa

text: Brittien siirtomaahankkeiden kohdistuessa akanien alueille ja Ranskan Dahomeihin, saksalaisilla oli tilaisuus saada osa eurooppalaisissa lähteissä Orjarannikkona tunnettua aluetta oman valtansa alle. Vuonna 1884 saksalainen Gustav Nachtigalin johtama retkikunta sieppasi joukon Anéhon alueen päälliköitä ja pakotti nämä neuvotteluihin kanssaan. Saman vuoden heinäkuussa saksalaiset solmivat protektoraattisopimuksen Lomén alueesta. Sopimuksen allekirjoitti omalta osaltaan Togon kaupungin päällikkö Mlapa III, mistä koko siirtomaa sai myöhemmin nimensä.


title: Togomaa

text: Saksan vaikutusvalta alueella laajeni sittemmin vasta 1890-luvulla. Saksa sai tuolloin Yhdistyneeltä kuningaskunnalta paitsi Pohjanmerellä sijainneen Helgolandin saaren, myös alueita brittien hallitsemasta Kultarannikosta eli nykyisestä Ghanasta. Saksalaiset levittivät vaikutusvaltaansa myös sisämaahan tieteellisten tutkimusmatkojen verukkeella ja solmivat sopimuksia paikallisten päälliköiden kanssa. Togomaan rajat Ranskan ja brittien hallitsemien alueiden kanssa vakiinnutettiin Pariisin sopimuksella vuonna 1897.


title: Togomaa

text: Ensimmäinen maailmansota päätti saksalaisvallan alueella. Ympärysvaltoihin kuuluneet Iso-Britannia ja Ranska miehittivät alueen ja jakoivat sen keskenään brittien saadessa kaksi kolmasosaa alueesta Ranskan pitäessä loput. Aluetta hallittiin Kansainliiton mandaattialueena ja sittemmin YK:n mandaattina aina Togon itsenäistymiseen saakka vuonna 1960.


title: Togomaa

text: Saksalainen siirtomaahallinto kehitti voimakkaasti etenkin siirtomaan eteläosassa rahakasvien viljelyä. Tärkeimpiä niistä oli puuvilla, jonka kasvatuksella saksalaiset yrittivät vähentää riippuvuuttaan Yhdysvaltojen suurista puuvillaviljelmistä. Puuvillan tuotantoa varten saksalaiset palkkasivat amerikkalaisia asiantuntijoita, jotka ohjeistivat paikallisia viljelijöitä ja jakoivat siemeniä. Rahakasveista puuvillan ohella tuotettiin myös esimerkiksi kaakaota, kahvia ja kumia sekä palmuöljyä. Saksalaiset pyrkivät hallitsemaan siirtomaansa kauppaa kokonaan itse ja paikallisilta kiellettiinkin tuotteiden vientikauppa.


title: Togomaa

text: Togomaahan ei koskaan perustettu varsinaisia sotajoukkoja, vaan aluetta hallittiin poliisivoimien avulla. Niihin kuului koko siirtomaakauden ajan alle 500 miestä. Hallinnon apuna käytettiin paikallisia päälliköitä, jotka saivat pienen osan kerätyistä veroista sekä pitivät yllä omia pieniä poliisivoimiaan. Koululaitos oli pitkään pelkästään lähetyssaarnaajien varassa ja siirtomaahallinto alkoi perustaa omia koulujaan vasta aivan saksalaisvallan lopussa. Peruskoulun jälkeistä opiskelua varten paikallisten piti useimmiten mennä brittien hallitsemalle Kultarannikolle. Koulutuksen tavoin myös terveydenhoitopalvelut olivat pienimuotoisia ja hoito maksoi yleensä liikaa paikalliselle väestölle.


title: Togomaa

text: Saksalaiset kehittivät siirtomaansa infrastruktuuria pakkotyövoiman avulla. Tarkoituksena oli helpottaa maataloustuotteiden tuontia sisämaasta rannikolle. Vuosien 1900 ja 1914 välillä saksalaiset rakensivat kolme rautatietä ja yli 1 200 kilometriä tavallisia teitä. Siirtomaan pääkaupunki Lomésta tuli paikallinen kaupan keskus ja sillä oli tehokas satama.


title: Enthroned

text: Enthroned on belgialainen black metal -yhtye. Se perustettiin vuonna 1993. Heidän musiikissaan on vaikutteita muun muassa Emperorin musiikista. Vuonna 1997 yhtyeen alkuperäinen rumpali teki itsemurhan.


title: Trollech

text: Trollech on tšekkiläinen black metal -yhtye. Se perustettiin vuonna 2000. Yhtyeen ensimmäinen virallinen albumi oli Ve Hvozdech (2001), jonka julkaisua ennen yhtye oli ehtinyt äänittää c-kasettidemon Dech pohanských větrů (2000). Yhtyeen jäsenet ovat laulaja Lord Morbivod, joka tunnetaan myös toisesta tšekkiläisestä black metal -yhtyeestä Stíny plamenů, Asura Godvar Gorgon's Ray (basso ja kitarat) sekä Johannes (kitara). Yhtye on suunnitellut uuden albuminsa "Skryti v mlzen" julkaisemista vuodenvaihteessa 2005–2006. Lähes kaikki yhtyeen sanoitukset ovat tšekiksi.


title: Savannisininärhi

text: Savannisininärhi ("Coracias caudatus") on Afrikassa esiintyvä säihkylintuihin kuuluva lintulaji.


title: Savannisininärhi

text: Savannisininärhet ovat erittäin värikkäitä. Pää on väriltään vihreä, selkäpuoli ruskeanvihreä. Takamus ja hartiat ovat violetit, leuka ja rinta lilat. Muualta lintu on enimmäkseen vihertävän sininen. Lisäksi sen ulommat pyrstösulat ovat pidentyneet jouhimaisiksi, joiden pituus on noin kahdeksan senttiä.


title: Savannisininärhi

text:
Pituus 28–30 cm (ilman pyrstöjouhia)
Siipiväli 50 cm
Paino 87–135 g


title: Savannisininärhi

text: Savannisininärheä esiintyy suuressa osassa itäistä ja eteläistä Afrikkaa. Lajin levinneisyysalue ulottuu Etiopiasta ja Luoteis-Somaliasta Angolan rannikolle ja Etelä-Afrikan pohjoisosiin.


title: Savannisininärhi

text: Savannisininärhet esiintyvät suurimmaksi osin joenvarsimetsissä, viljelysmailla ja akasiametsissä.


title: Savannisininärhi

text: Savannisininärhet tunnetaan etenkin koiraan taidokkaiden lentonäytösten ansiosta. Se toimii muutenkin aktiivisesti parinmuodostuksessa. Pari kasaa pesän korkealle kuolleen puun onkaloon ja verhoilee sen muutamilla ruohonkorsilla. Sinne naaras munii 2–4 munaa, joita se hautoo 22–24 vuorokautta. Jälkeläiset syntyvät kaljuina, mutta kolmen viikon kuluttua kuoriutumisesta niitä peittää harmaa untuva. Poikaset lähtevät pesästä noin viiden viikon ikäisinä. Itsenäiseen saaliinpyyntiin ne kykenevät kuitenkin vasta aikaisintaan 10 vuorokauden kuluttua. Siihen asti emot ruokkivat niitä vielä.


title: Savannisininärhi

text: Savannisininärhi ei ole turhan tarkka ravintonsa suhteen. Sille kelpaavat hyönteiset, juoksujalkaiset, skorpionit, hämähäkit, kotilot, sammakot, liskot ja pikkulinnut.


title: Lingvistinen typologia

text: Lingvistinen typologia eli kielitypologia on lingvistiikan eli yleisen kielitieteen tutkimussuunta. Se vertailee maailman kieliä niiden rakennetyyppien mukaan, riippumatta niiden sukulaisuussuhteista, ja pyrkii löytämään yleisiä lainalaisuuksia.


title: Lingvistinen typologia

text: Kielitypologian suuntauksia ja osa-alueita ovat esimerkiksi seuraavat:


title: Lingvistinen typologia

text: Perinteinen morfologinen typologia kehittyi 1800-luvulla, ja sen merkittäviä edustajia olivat esimerkiksi Friedrich von Schlegel, August von Schlegel ja Wilhelm von Humboldt. Katso erikseen artikkelia morfologinen typologia.


title: Lingvistinen typologia

text: Syntaktisen typologian alaan voidaan lukea lauseen rakenteeseen ja lauseenjäsenten suhteisiin liittyvä typologinen tutkimus. Paljon tutkittuja kysymyksiä:


title: Lingvistinen typologia

text: Kielet voidaan diateesisuhteiden ilmaisemisen perusteella luokitella tyyppeihin, joista tunnetuimpia ovat


title: Lingvistinen typologia

text: Strukturalistinen typologia 1900-luvun alkupuolella kuvasi kielten rakennetta tiettyjen parametrien avulla, kuten synteesi (montako morfeemia sanaa kohti) tai kieliopillisten suhteiden ilmaisukeinot (käytetäänkö esimerkiksi itsenäisiä kieliopillisia sanoja, vartalonvaihteluja vai taivutuspäätteitä).


title: Lingvistinen typologia

text: Universaalitypologia, jonka tunnetuimpia nimiä on Joseph L. Greenberg, etsii ja kartoittaa ihmiskielen yleisiä lainalaisuuksia, universaaleja. Nämä voivat olla ehdottomia (kaikissa kielissä on vokaaleja), tendenssimäisiä (useimmissa maailman kielissä foneemien määrä on 20:n ja 40:n välillä) tai implikatiivisia ("jos, niin", esimerkiksi: jos kielessä on perussanajärjestys subjekti-objekti-verbi ja genetiivimäärite sijaitsee ennen pääsanaa, silloin myös määritteenä oleva adjektiivi sijaitsee ennen pääsanaansa).


title: Lingvistinen typologia

text: Areaalitypologia tutkii kielten rakennetyyppien ja rakenteellisten ilmiöiden esiintymistä alueittain, esimerkiksi ns. euroversaaleja eli Euroopan kielten tyypillisiä ominaisuuksia.


title: Australianenglanti

text: Australianenglanti on ryhmä Australiassa puhuttavia englannin kielen murteita. Ne ovat läheisintä sukua uudenseelanninenglannin murteille.


title: Australianenglanti

text: Australianenglanti alkoi erota brittienglannista 1700-luvun loppupuolella. 1900–2000-luvuilla australianenglanti on saanut vaikutteita amerikanenglannista.


title: Australianenglanti

text: Australianenglannissa on useita sanoja, joita muissa murteissa ei esiinny tai jotka muissa murteissa esiintyvät erimerkityksisinä. Vuonna 1981 ensimmäistä kertaa julkaistu Macquarie Dictionary on australianenglannin sanakirja.


title: Australianenglanti

text: Myös australianenglanti jakautuu erilaisiin alueellisiin murteisiin.


title: Yves Chauvin

text: Yves Chauvin (10. lokakuuta 1930 Menen, Belgia – 28. tammikuuta 2015) oli ranskalainen kemisti. Hän sai yhdessä Robert H. Grubbsin ja Richard R. Schrockin kanssa vuoden 2005 Nobelin kemianpalkinnon työstään metateesin eli toisiintumisen kehittämisessä.


title: Yves Chauvin

text: Chauvin opiskeli kemiaa Lyonin teknisessä oppilaitoksessa. Varusmiespalveluksen ja muiden olosuhteiden takia hän ei koskaan opiskellut tohtoriksi asti, vaan lähti töihin teollisuuteen jo nuorena.


title: Pyhän Kolminaisuuden luostari (Venäjä)

text: Aleksanteri Syväriläisen ortodoksinen Pyhän Kolminaisuuden luostari sijaitsee 24 kilometrin päässä Lotinapellon kaupungista Leningradin alueella. Pyhittäjä Aleksanteri Syväriläisen luostari perustettiin vuonna 1506. 500-vuotisen olemassaolonsa aikana luostari on saanut kokea monta onnettomuutta, joista pahin lienee ollut vuonna 1917 tapahtunut vallankumouksen ja ateismin aiheuttama hävitys.


title: Pyhän Kolminaisuuden luostari (Venäjä)

text: Nykyään luostari on palautettu Venäjän ortodoksiselle kirkolle. Sen virallinen luovutus Aleksanteri Syväriläisen luostarin munkkiveljestölle tapahtui 19. elokuuta 1997.


title: Pyhän Kolminaisuuden luostari (Venäjä)

text: Luostarissa on Pyhittäjä Aleksanteri Syväriläinen jäännökset. Ne palautettiin luostariin Pietarista vuonna 1998. Jäännökset ovat vierailijoiden nähtävinä pyhien Sakariaan ja Eliaan kirkossa.


title: Pyhän Kolminaisuuden luostari (Venäjä)

text: Luostarin rakennukset ovat toimineet mielisairaalana. Mielisairaala tuli Suomessa tunnetuksi siellä vuosia eläneen ja sittemmin 1990-luvulla Suomeen päässeen Jalo Heikkisen elämäntarinan kautta.


title: Robert H. Grubbs

text: Robert H. Grubbs (s. 27. helmikuuta 1942, Calvert City, Kentucky) on amerikkalainen kemisti. Hän sai vuoden 2005 Nobelin kemianpalkinnon yhdessä Richard R. Schrockin ja Yves Chauvinin kanssa heidän työstään metateesin kehittämisessä. Erityisesti Grubbs tunnetaan Grubbsin katalyyttien kehittämisestä.


title: Robert H. Grubbs

text: Grubbs on työskennellyt vuodesta 1978 professorina Kalifornian teknologian instituutissa ("California Institute of Technology").


title: Oulun rautatieasema

text: Oulun rautatieasema () sijaitsee Oulun keskustassa, Matkahuollon ja linja-autoaseman välittömässä läheisyydessä, kävelyetäisyyden päässä keskustan ja Raksilan palveluista. Oulussa risteävät rataosat Seinäjoki–Oulu, Oulu–Tornio ja Oulu–Kontiomäki. Oulu on Pohjois-Suomen tärkein risteysasema, ja sen kautta kulkee Suomen ainoa raideyhteys 65. leveyspiirin pohjoispuolelle.


title: Oulun rautatieasema

text: Nykyinen Oulun liikennepaikka () jakautuu seuraaviin osiin:


title: Oulun rautatieasema

text: Oulussa sijaitsee myös liikenteenohjauskeskus, joka vastaa rautatieliikenteen ohjauksesta seuraavilla rataosilla:


title: Oulun rautatieasema

text: Henkilöliikenteen asema on Oulun liikennepaikan pohjoisin osa. Se sijaitseen Vaaran ja Raksilan kaupunginosien välisellä alueella, heti ydinkeskustan itäpuolella.


title: Oulun rautatieasema

text: Oulu on henkilöliikenteen tärkeä vaihtopaikka: useimmista pohjoisesta Rovaniemeltä, Kemijärveltä ja Kolarista saapuvista junista on vaihtoyhteys itään Kajaaniin, Kuopioon, Pieksämäelle ja Kouvolaan.Asemarakennus on rakennettu Pohjanmaan radan valmistuttua 1886, ja sitä on laajennettu useaan otteeseen. Rakennustyyliltään asemarakennus noudattaa muiden Pohjanmaan radan asemarakennusten tyyliä ja sen suunnittelija lienee rautatiehallituksen arkkitehti Knut Nylander. Asemarakennusta on myöhemmin laajennettu. Laajennusosan suunnitelman laati Bruno Granholm.


title: Oulun rautatieasema

text: Asema-alueella on myös muita vanhoja rakennuksia, kuten entinen asemaravintola (rak. 1929: toimi liikenteenohjauskeskuksena 1985–2003), tiilinen asuin- ja toimistorakennus (1929) ja joitain asuinkäytössä olevia puurakennuksia vuosilta 1899 ja 1905.


title: Oulun rautatieasema

text: Oulun rautatieaseman alueelle ollaan suunnittelemassa Oulun matkakeskus -kauppakeskusta, joka sisältäisi VR:n henkilöliikenteen toiminnot sekä runsaasti liiketilaa. Kauppakeskushankkeella pyritään yhdistämään ydinkeskustan ja Raksilan kaupalliset alueet. Kauppakeskussuunnitelma herätti runsaasti keskustelua oululaisessa mediassa, sillä keskuksen alta puretaan asema-alueen vanhat rakennukset asemarakennusta ja entistä asemaravintolaa lukuun ottamatta. Korkein hallinto-oikeus on hylännyt kauppakeskuksen asemakaavaa koskevat valitukset elokuussa 2007.


title: Oulun rautatieasema

text: Oulun tavararatapiha sijaitsee henkilöaseman eteläpuolella, pääasiassa Limingantullin kaupunginosan alueella ja Nokelan kaupunginosan länsipuolella. Ratapiha jakautuu useampaan osaan. Myös varikkotoimintoja on. Ratapihaan kuuluvaksi lasketaan myös Oulun sataman sekä yhdistettyjen kuljetusten terminaalin raiteistot.


title: Säkkipilli

text: Säkkipilli on puhallinsoitin, jonka ominaispiirre on lampaan tai muun eläimen nahasta tehty säkki, joka toimii ilmavarastona. Säkkipilliä soitetaan puhaltamalla ilmaputken kautta säkkiin ilmaa, joka saadaan säkkiä kainaloon puristamalla kulkemaan edelleen soittimen soivaan osaan, soitinputkeen tai -putkiin. Ilmavaraston ansiosta soittimen äänestä voi saada jatkuvan, sillä soittajan hengitystauko ei katkaise soittamista. Melodia soittoon saadaan melodiaputkella, joka on oboeta tai klarinettia muistuttava, rakenteellaan täydellinen puupuhallin ruokolehtineen ja sormireikineen. Sen lisäksi säkkipillissä on usein yhdestä kolmeen reiätöntä bordunaputkea, jotka säestävät melodiaa soimalla koko ajan yhtä ja samaa säveltä.


title: Säkkipilli

text: Säkkipilli yhdistetään yleensä Skotlantiin ja Irlantiin, missä se on kansallissoittimen asemassa. Säkkipilli on käytössä myös Ranskassa, Espanjassa, Italiassa, Unkarissa ja Itä-Euroopan maissa. Säkkipillillä soitetaan nykyisin kansanomaista musiikkia, mutta keskiajalla ja renessanssin aikana se oli Euroopassa laajalti suosittu myös taidemusiikissa.


title: Säkkipilli

text: Säkkipillejä on erilaisia. On olemassa muun muassa Skotlannin säkkipilli ("Highland pipes"), Irlannin säkkipilli ("Uilleann pipes"), Northumbrian säkkipilli ja Ranskan säkkipilli. Galiciassa sekä sen lähialueilla Espanjassa ja Portugalissa on käytössä gaita-niminen säkkipilli. Myös virolaisilla on käytössä oma säkkipilli, jota kutsutaan nimellä "torupill". Myös Puolassa, Ukrainassa, Valko-Venäjällä, Udmurtiassa ja Bulgariassa tunnetaan erilaisia muunnelmia säkkipillistä (dudy, duda, volynka, gaida).


title: Säkkipilli

text: Säkkipilli on useita tuhansia vuosia vanha, alun perin ruokosoitin, joka on levinnyt Lähi-idästä kaikkialle maailmaan, erityisesti Eurooppaan. Säkkipillin leviämiseen ovat vaikuttaneet kansainvaellukset sekä erityisen merkittävästi Rooman imperiumi vuosituhannen alussa. Muun muassa keisari Neron kerrotaan soittaneen sitä. Keskiajalla säkkipilli sai Euroopassa erilaisia kansallisia ja paikallisia muotoja soitinrakenteen, virityksen ja soittotavan mukaan. Tälläkin hetkellä Euroopassa tunnetaan yli 80 erilaista säkkipilliä alkukantaisesta huippunykyaikaiseen.


title: Säkkipilli

text: Säkkipilli oli keskiajalla ulkokäyttöön tarkoitettu soitin, jolla säestettiin tanssijoita ja tuotettiin muuta juhlamusiikkia. Juhlien siirryttyä sisätiloihin ja musiikin monimuotoisuuden kasvaessa useimpien säkkipillien äänen voimakkuutta pienennettiin ja viritystä muutettiin siten, että ne sopivat helpommin soitettavaksi muiden soittimien kanssa.


title: Säkkipilli

text: Skotlannissa soitettiin ja soitetaan yhä yleisesti ylämaan säkkipilliä (Great Highland Bagpipe), joka on aikojen saatossa muuttunut vain vähän. Englanti tarvitsi skottirykmenttien sotilaallista voimaa ja säkkipillinsoitto levisi näiden avulla. Lisäpiirteenä soittoperinteeseen kytkeytyi voimakas sotilasmusiikkiperinne, josta säkkipillimusiikki lienee vieläkin parhaiten tunnettu.


title: Säkkipilli

text: Skotlantilaista klassista säkkipillimusiikkia, piobaireachd´ia, siirrettiin soittajalta ja sukupolvelta toiselle laulaen erityisellä canntaireachd-laulutavalla. Vasta 1800-luvulla musiikkia ryhdyttiin kirjoittamaan ja taltioimaan länsimaisella nuottikirjoituksella. Musiikin ilmentäminen nuotinkirjoituksella ei ole tarkkaa soittimen omaaman miksolyydisen asteikon ja runsaiden koristekuvioiden vuoksi, mistä johtuen elävä kosketus opettajan ja opetettavan välillä on aina erityisen välttämätön. Soittokulttuuria on pidetty yllä järjestämällä kansainvälistä kilpailutoimintaa ja koulutusta erityisesti Skotlannissa.


title: Säkkipilli

text: Skotlantilainen musiikki ja säkkipillinsoitto on levinnyt brittiläisen imperiumin ja skottirykmenttien mukana laajalti ympäri maailmaa, mm. Yhdysvaltoihin, Kanadaan, Australiaan, Etelä-Afrikkaan, Intiaan, Pakistaniin sekä alkuperäisille juurilleen Lähi-itään. Erikoisuutena voitaneen mainita Bretagne, jossa soitin on otettu bretagnelaisen musiikin esittämisen yhteyteen bombardien seuraksi.


title: Säkkipilli

text: Säkkipillinsoitto on lähtenyt kehittymään skotlantilaisesta perinteestä ja se on saanut uusia piirteitä erityisesti Kanadassa ja Australiassa. Uudessa musiikissa on löydetty moniäänisyyttä, monimutkaisempaa rytmiikkaa. Soitinta on yhdistetty myös rockyhtyeiden musiikkiin.


title: Säkkipilli

text: Suomessa säkkipilli on ilmeisesti ollut harvinainen soitin, mutta sen käytöstä on täälläkin satunnaisia tietoja keskiajalta lähtien.


title: Säkkipilli

text: Ylämaan säkkipillin soittoharrastus levisi laajamittaisesti Tanskaan ja Ruotsiin noin 30 vuotta sitten. Harrastajia näissä maissa on noin 400 yhteensä yli 20 yhtyeessä. Norjaan ja Suomeen harrastus levisi 1990-luvulla. Suomessa säkkipilliyhtyeitä on yksi, Helsinki Pipes and Drums.


title: Tauno Marttinen

text: Tauno Olavi Marttinen (27. syyskuuta 1912 Helsinki – 18. heinäkuuta 2008 Janakkala) oli suomalainen säveltäjä. Hän käytti myös nimimerkkiä Musicus ja salanimiä T. Tumma ja Tauno Tuomisto.


title: Tauno Marttinen

text: Tauno Marttisen isä Kristian Adolf Marttinen (1885–1942) oli parturi, mutta hän opiskeli itsekin pianonsoittoa. Tauno Marttisen äiti oli Vilma Johanna Marttinen (o.s. Rantanen). Heille syntyi kolme poikaa: Tauno, Eino (1914–1990) ja Veikko (1917–2003).


title: Tauno Marttinen

text: Tauno Marttinen opiskeli sekä pianonsoittoa että sävellystä 1920-luvulla Viipurissa ja 1930-luvulla Helsingissä. Marttinen aloitti säveltämisen 1930-luvulla, ja hänen varhaisimmat teoksensa olivat myöhäisromanttisia. Vuonna 1945 helsinkiläiskriitikot teilasivat Marttisen varhaistuotantoa esitelleen sävellyskonsertin lähes pelottavan vihamielisesti. Marttinen hylkäsi siihenastiset teoksensa ja aloitti säveltämisen uusista lähtökohdista. Lopulliseksi läpimurtoteokseksi osoittautui mezzosopraanolle ja orkesterille sävelletty "Kokko, ilman lintu", joka palkittiin Suomen Kulttuurirahaston sävellyskilpailussa vuonna 1956. 1950-luvun lopulla hän käytti sävellyksissään ensimmäistä kertaa 12-säveltekniikkaa.


title: Tauno Marttinen

text: Marttisen musiikille tyypillisiä piirteitä ovat muun muassa kiintymys mystisiin aiheisiin sekä rapsodinen ja maalaileva ilmaisutapa. Häntä luonnehdittiin "Hämeenlinnan šamaaniksi". Marttisen musiikkia on kiitelty mielikuvituksen rikkaudesta mutta myös kritisoitu löyhästä ja improvisaatiomaisesta muodonkäsittelystä. Marttinen oli yksi Suomen tuotteliaimmista säveltäjistä. Hänen teosluettelossaan on muun muassa kymmenen sinfoniaa, useita konserttoja, kymmeniä kamarimusiikkiteoksia eri kokoonpanoille, oopperoita, pianomusiikkia sekä kuoro- ja yksinlauluja. Hänet palkittiin Pro Finlandia -mitalilla ja Kalevalan riemuvuoden palkinnolla vuonna 1969. Hän vaikutti myös viihde- ja tanssimuusikkona. Presidentti Urho Kekkonen myönsi Marttiselle professorin arvonimen vuonna 1972. Marttinen asui viimeiset vuotensa Janakkalan Turengissa.


title: Tauno Marttinen

text: Marttisen "Suuren joen laulu" -oopperan kantaesitystä Kemissä (1980) pidetään kaikkien aikojen pohjoisimpana oopperaensi-iltana.


title: Tauno Marttinen

text: Tauno Marttisen poika Rauno Marttinen on tanssitaiteilija.


title: Tauno Marttinen

text: Hollantilainen Dirk Meijer on laatinut Marttisen teosluettelon. Marttisen tuotanto käsittää 750 teosta, joista tunnetaan ja on esitetty viidesosa. Marttisen aiemmin tuntematonta tuotantoa on löytynyt viime aikoina muun muassa Tamminiemen Urho Kekkosen museon arkistosta, josta tuli esille "Hauen laulu" Aaro Hellaakosken runoon. Marttinen antoi sävellyksiään ystävilleen lahjaksi, esimerkiksi "Thoughts on a Mountain", ja sävellyksiä löytynee lisää. Kateissa on Nikolai Gogolin aiheeseen perustuva merkittävä ooppera "Päällysviitta", josta on jäljellä pianopartituuri. Meijer on perustanut Hollantiin Leeuwardeniin Tauno Marttinen -seuran, joka on tehnyt levytyksiä ja julkaissut nuotteja.


title: Richard R. Schrock

text: Richard Royce Schrock (s. 4. tammikuuta 1945, Berne, Indiana) on yhdysvaltalainen kemisti. Hän sai yhdessä Robert H. Grubbsin ja Yves Chauvinin kanssa vuoden 2005 Nobelin kemianpalkinnon työstään metateesin eli toisiintumisen kehittämisessä.


title: Richard R. Schrock

text: Vuodesta 1989 hän on toiminut kemian professorina MIT:ssa.


title: Koivula (Turku)

text: Koivula () on kaupunginosa Turun kaakkoisosassa lähellä Kaarinan rajaa noin kuusi kilometriä kaupungin keskustasta. Alueen asukasluku (2016) on noin 2000 Koivulassa on pääasiassa kerros- ja rivitaloja, jotka on rakennettu pääosin 1980- ja 1990-luvuilla. Alueella on pieni ostoskeskus ja sen vieressä päiväkoti sekä seurakuntarakennus. Ostoskeskuksen lähettyvillä sijaitsee vanhusten palveluasuntoja ja uuden palveluasuntokokonaisuuden rakentaminen aloitettiin vuonna 2017. Lisäksi Turun kaupunki päätti aloittaa Murkionkadun saneerauksen parantaakseen alueen infrastruktuuria. Palvelutalorakennuksen ja Murkionkadun saneerauksen on arvioitu valmistuvan vuonna 2019.


title: Lothar I

text: Lothar I (795 – 29. syyskuuta 855 Prümin luostarissa) oli yksi frankkien kuninkaan Ludvig Hurskaan kolmesta pojasta.


title: Lothar I

text: Lothar oli naimisissa Ermengarden kanssa ja jäi leskeksi 851. Hänelle syntyi yhdeksän lasta, joista nuorin aviottomana vuonna 853. Valtakunta jaettiin kolmen pojan kesken. Vanhin lapsista, Ludvig, peri Italian ja keisarin arvonimen. Toiseksi vanhin, Lothar II, sai Lothringenin, ja nuorin, Kaarle, sai Provencen. Vuonna 855 Lothar luopui vallasta ja ryhtyi munkiksi.


title: Verdunin sopimus

text: Verdunin sopimus solmittiin Kaarle Suuren pojan Ludvig Hurskaan kuoleman jälkeen vuonna 843 Kaarlen pojanpoikien kesken. Sopimuksessa frankkien valtakunta jaettiin kolmeen osaan. Kaarle Kaljupää sai länsiosan, Lothar keskiosan ja Ludvig Saksalainen itäosan.


title: Verdunin sopimus

text: Ludvig Hurskaan kuoleman jälkeen vuonna 840 keisariksi nousi Lothar. Tätä eivät nuoremmat veljet Ludvig ja Kaarle hyväksyneet vaan aloittivat sodan saadakseen perintömaansa itsenäisiksi. Osapuolet kävivät 841 Fontenayn taistelun Loirejoen keskivaiheilla. Verisessä yhteenotossa Lothar jäi alakynteen. Nuorempien veljesten joukot vannoivat Strassbourgissa liittovalan (romaanisella ja germaanisella murteella), jonka jälkeen Lothar voitiin pakottaa Verdunissä valtakunnan jakamiseen.


title: Verdunin sopimus

text: Sopimuksen mukaan Ludvig sai valtakunnan Reinin itäpuoliset alueet (tulevan Saksan), Kaarle sai valtakunnan länsiosan (tulevan Ranskan) ja Lothar sai keisarin arvon sekä Italian, Provencen, Burgundin, Lothringenin ja Friisian. Lotharin alue siis ulottui nykyisiin Alankomaihin saakka.


title: Palacio Real de Madrid

text: Palacio Real de Madrid on Espanjan kuninkaan virallinen virka-asunto, joka sijaitsee maan pääkaupungissa Madridissa. Kuningas Felipe VI perheineen ei kuitenkaan asu palatsissa, vaan on valinnut kodikseen pienemmän, Madridin laitamilla sijaitsevan La Zarzuelan palatsin. Kuninkaallinen palatsi toimiikin lähinnä valtiollisten juhlatilaisuuksien pitopaikkana.


title: Palacio Real de Madrid

text: Palatsi sijaitsee Madridin keskustan länsiosassa Calle de Bailénin varrella, paikalla jolle Córdoban emiiri Muhammad I alun perin rakennutti linnoituksen 800-luvulla. Kastilian kuningas Alfonso VI valloitti linnoituksen vuonna 1085. 1500-luvulla paikalle rakennettiin linna ("Antiguo Alcázar"), joka tuhoutui tulipalossa jouluaattona 1734. Kuningas Filip V määräsi uuden palatsin rakennettavaksi samalle paikalle. Rakennustyöt suoritettiin vuosina 1738–1755 arkkitehti Juan Bautista Sachettin johdolla. Kuningas Kaarle III muutti palatsiin vuonna 1764.


title: Palacio Real de Madrid

text: Palatsi on 135 000 neliömetrin alallaan ja yli 2 800 huoneellaan suurin Länsi-Euroopassa. Se on sisustettu muun muassa Goyan, Velázquezin, El Grecon, Rubensin, Tiepolon, Mengsin ja Caravaggion teoksilla. Palatsi sisältää myös useita historiallisesti arvokkaita kuninkaallisia kokoelmia, kuten asekokoelman 1200-luvulta ja maailman suurimman Stradivarius-soitinkokoelman, sekä kuvakudos-, posliini- ja huonekalukokoelmia.


title: Palacio Real de Madrid

text: Palatsista länteen aukeavat Manzanaresjoen laakso ja Campo de Moron puutarhat. Itäpuolella sijaitsevat Plaza de Oriente, jolla on rivissä Espanjan kuninkaiden ja kuningattarien patsaita, ja Teatro Real, Madridin kuninkaallinen oopperatalo. Etelässä ovat palatsin pienempien siipien ympäröimä Plaza de la Armería ja Almudenan katedraali.


title: Koivula

text: Koivula voi tarkoittaa seuraavia asioita:


title: Abaimajani

text: Abaimajani on Karibianmeren maissa elävien garifunien kansanmusiikkia. Abaimajani on laulumusiikkia ja se lauletaan yleensä tyyliin a cappella eli ilman soitinsäestystä. Abaimajani-kappaleet ovat useimmiten naisten laulamia.


title: Syväri

text: Syväri (, ) on 224 kilometrin pituinen joki, joka laskee Euroopan toiseksi suurimmasta järvestä Äänisestä Euroopan suurimpaan järveen Laatokkaan. Se muodostaa osan Vienanmeren-Itämeren vesitiestä sekä suuremmasta Volgan–Itämeren vesitiestä, joka myös yhdistää Moskovan ja Pietarin kaupungit. Joki kuuluu osana Marian ja Stalinin kanavistoa.Reitti on talvella noin viisi kuukautta jäässä.


title: Syväri

text: Korkeusero joen niskan ja suiston välillä on 28 metriä. Joessa on kaksi vesivoimalaitosta, vuonna 1933 käyttöön otettu Ala-Syvärin voimalaitos ja 1952 käyttöön otettu Ylä-Syvärin voimalaitos, jotka jakavat joen kolmeen jaksoon, Ala-Syväriin (80 kilometriä), Keski-Syväriin (45 km) ja Ylä-Syväriin (95 km). Patoamisen seurauksena joen yläjuoksulle on muodostunut suuri mutta matala Ylä-Syvärin tekojärvi eli Iivinän tulva-alue. Suurimmat sivujoet ovat Iivinä, Vaašen ja Ojatti.


title: Syväri

text: Joki sijaitsee kokonaisuudessaan Venäjän Leningradin alueella. Rantamien asutus on täysin venäläistynyt. Joki kulkee Koskenalan piirin ja Lotinapellon piirin alueiden halki. Yläjuoksulta alajuoksulle lueteltuna sen varrella sijaitsevia asutuskeskuksia ovat muun muassa Syvärinniska, Koskenala, Niiniselkä, Vaaseni, Svirstroi ja Lotinapelto.


title: Syväri

text: Jatkosodan aikana suomalaisen Karjalan armeijan joukot saavuttivat Syvärin Lotinapellossa 7. syyskuuta 1941 ja etenenivät jonkin matkaa joen yli, jossa pitivät asemansa Neuvostoliiton suurhyökkäyksen alkamiseen asti. Kenraalimajuri Paavo Talvelan johtaman armeijakunnan oli tarkoitus kohdata saksalaiset alueella, mutta saksalaisten eteneminen oli juuttunut paikoilleen Tihvinässä.


title: Syväri

text: Asemasodan aikana suomalaiset pioneerit rakensivat kaksi uutta ja korjasivat kolme vanhaa joen ylittävää siltaa. Syvärinniskaan eli Voznesenjaan rakennetun sillan pituus oli 392,15 metriä ja kantavuus 12 tonnia, se vihittiin käyttöön 5. huhtikuuta 1942. Rovskojen uuden sillan pituus oli 507 metriä ja se valmistui kesäkuussa 1944.


title: Syväri

text: Vanha rautatiesilta korjattiin syksyllä 1941 ja muutettiin samalla maantiesillaksi. Syvärin voimalaitoksen silta ja Nishin proomusilta valmistuivat 23. maaliskuuta 1942.


title: Vihermamba

text: Vihermamba ("Dendroaspis angusticeps") on Afrikasta kotoisin oleva käärme. Vihermamba on erittäin nopealiikkeinen ja tappavan myrkyllinen. Se kuuluu maailman kymmenen myrkyllisimmän käärmelajin joukkoon, mutta ei ole yhtä myrkyllinen kuin mustamamba. Vaikka vihermamba on erittäin myrkyllinen, se tavallisesti välttelee ihmistä joten sitä ei pidetä mustamamban veroisena uhkana. Se on pääasiassa päiväeläin, mutta voi saalistaa myös öisin. Vihermamballe hyvin läheistä sukua ovat lännenvihermamba, jamesoninmamba ja mustamamba.


title: Vihermamba

text: Vihermamba on pienin mambalaji, se kasvaa 1,8 m metriä pitkäksi, mutta yli kolmimetrisiäkin yksilöitä on tavattu. Sillä on suuret ruohonvihreät suomut. Vatsa on keltaisenvihreä.


title: Vihermamba

text: Vihermamba on kotoisin Kaakkois-Afrikasta. Sitä tavataan Etelä-Afrikassa, Mosambikissa, Tansaniassa ja Lounais-Keniassa, Malawissa ja itäisessä Zimbabwessa. Se asuu yleensä puissa.


title: Vihermamba

text: Vihermamba on ovipaarinen, eli se munii munat ja hautoo niitä. Munia on 6–17 kerrallaan. Pesä on puussa. Vastakuoriutuneet poikaset ovat 35–45 cm pitkiä ja heti myrkyllisiä.


title: Vihermamba

text: Vihermamba syö ravinnokseen lintuja, pieniä nisäkkäitä, sammakoita ja liskoja.


title: Garifunat

text: Garifunat ovat Karibianmeren ja Keski-Amerikan maissa elävä etninen ryhmä. Lisäksi garifunia asuu Yhdysvaltojen suurimmissa kaupungeissa. Heitä on arviolta 250 000-400 000. Garifunat ovat St Vincentin saarelle orjalaivalla rantautuneiden afrikkalaisten ja amerikkalaisten alkuperäisasukkaiden jälkeläisiä. Britit karkottivat garifunat pikkusaarelle Hondurasin edustalle 1790-luvulla. Puolet väestöstä kuoli, loput perustivat kyliä Guatemalaan, Belizeen, Hondurasiin ja Nicaraguaan.


title: Garifunat

text: Garifunien kansanmusiikin tyylilajeihin kuuluvat muun muassa abaimajani ja punta. Garifunat puhuvat garifunan kieltä.


title: Garifunat

text: Garifunien tunnetuin muusikko on Andy Palacio, jonka sanotaan "nostaneen Belizen musiikin maailmankartalle". Palacio palkittiin maailmanmusiikin Womex-messuilla 2007.


title: Garifunat

text: Garifunien suurta perinnejuhlaa vietetään 19. marraskuuta Nicaraguan Orinocossa. Juhla kestää useita päiviä ja paikalle saapuu pari-kolme tuhatta vierasta. Päivää on juhlittu vuodesta 1994.


title: Garifunan kieli

text: Garifuna on garifunien puhuma kieli. Sitä puhuu äidinkielenään 195 800 ihmistä. Suurin osa heistä asuu Hondurasissa, Guatemalassa, Belizessa, Nicaraguassa ja Yhdysvaltain New Yorkissa. Kieli jakautuu kahteen murteeseen, itägarifunaan ja länsigarifunaan. Itägarifuna eroaa länsigarifunasta siten, että siinä kirjain "r" jätetään puheessa pois ja sanoja lyhennellään enemmän.


title: American Airlines

text: American Airlines on vuonna 1930 perustettu yhdysvaltalainen, maailman suurin lentoyhtiö. Se operoi noin tuhannella koneella, joista 905 on American Airlinesin ja 286 tytäryhtiö Envoy Airin omistuksessa. Yhtiön pääkonttori on Fort Worthissä Teksasissa Dallas-Fort Worthin kansainvälisen lentoaseman alueella. American Airlines lentää 344 kohteeseen ja kuljettaa noin 80 miljoonaa matkustajaa vuosittain. Päivittäisiä lentoja yhtiöllä on noin 2 600. Lisäksi sillä on runsaasti codeshare-lentoja muun muassa British Airwaysin, Finnairin ja Japan Airlinesin kanssa.


title: American Airlines

text: American Airlines sponsoroi kahta monitoimiareenaa: Dallasin "American Airlines Centeriä" ja Miamin "American Airlines Arenaa".


title: American Airlines

text: American Airlines on osa Oneworld-lentoyhtiöallianssia.


title: American Airlines

text: Marraskuussa 2011 American Airlanesin emoyhtiö AMR haki Yhdysvaltain liittovaltion konkurssilakien mukaista suojaa velkojiltaan. Yhtiö uskoi, että se voi jatkaa lentojaan normaalisti. Se selviytyi Chapter 11 -saneerauksesta 9. joulukuuta 2013 ja yhdistyi US Airwaysin kanssa samana päivänä. Se oli päässyt edellisessä kuussa sopuun yhdistymisestä Yhdysvaltain oikeusministeriön kanssa, joka oli aiemmin vastustanut yhdistymistä. Yhtiön johtajaksi tuli US Airwaysin entinen toimitusjohtaja Doug Parker. American Airlinesista tuli fuusion myötä maailman suurin lentoyhtiö.


title: American Airlines

text: American Airlinesin koneet olivat aikaisemmin täysin metallin värisiä, mutta laivastoa on pikkuhiljaa maalattu uudelleen harmaaksi.


title: American Airlines

text: American Airlines -yhtiön laivaston tilanne lokakuussa 2017:


title: American Airlines

text: American Airlines ilmoitti kolme päivää saneerauksesta selviämisen ja US Airwaysin kanssa yhdistymisen jälkeen 12. joulukuuta 2013 tilanneensa 30 Bombardier CJR900 -lentokonetta sekä 60 Embraer 175 -konetta. Kauppoihin sisältyi optio 40 Bombardierista ja 90 Embraerista. Bombardier-kaupan arvo oli optioineen 3,38 miljardia dollaria ja American Airlinesista tuli sen myötä ensimmäinen uudistettuja konemalleja saanut lentoyhtiö. Embraerilta tilattujen 60 lentokoneen listahinta oli 2,5 miljardia dollaria. Koneisiin valittiin 12 ensimmäisen luokan istuinta, 20 premium economy -luokan ja 44 normaaleja economy-luokan istuinta.


title: Târnăveni

text: Târnăveni (vuoteen 1941 "Diciosânmartin"; , ) on kaupunki Mureșin piirikunnassa, Keski-Romaniassa, Transilvaniassa. Se sijaitsee Târnava Mică -joen varrella. Kaupungin asukasluku oli 22 075 vuonna 2011. Târnăvenissa, kuten Transilvanian kaupungeissa yleensäkin, on merkittävä unkarilaisvähemmistö. Väestönlaskennan mukaan romanialaisten osuus on 72,4 prosenttia, unkarilaisten 19,6 prosenttia ja romanien kahdeksan prosenttia.


title: Târnăveni

text: Säveltäjä György Ligeti syntyi silloin Unkariin kuuluneessa Târnăvenissa vuonna 1923.


title: Moldavian kieli

text: Moldavian kieli eli moldavia, moldova (; ) on Moldovassa käytetty nimitys maan virallisesta kielestä (alkaen 1994) eli romaniasta.


title: Moldavian kieli

text: Ajatus moldovan kielestä itsenäisenä kielenä syntyi Ukrainaan kuuluneen Moldovan autonomisen neuvostotasavallan perustamisen yhteydessä vuonna 1924, kun Neuvostoliitossa haluttiin luoda moldovalaisille romanialaisista eroava identiteetti. Toisen maailmansodan jälkeen autonomiseen neuvostotasavaltaan liitettiin laaja alue Romaniasta ja muodostettiin Moldavian sosialistinen neuvostotasavalta. Moldavian neuvostotasavallassa otettiin käyttöön kyrilliset kirjaimet, jotka olivat käytössä 31.8.1989 asti. Transnistriassa kyrillisiä kirjaimia käytetään edelleenkin.


title: Moldavian kieli

text: Moldovan itsenäisyysjulistuksessa 27.8.1991 valtion kieleksi mainitaan romania, mutta perustuslaissa 29.7.1994 kieleksi nimetään jälleen moldova .


title: Moldavian kieli

text: Moldovan kirjakieli on identtinen romanian kirjakielen kanssa. Virallisissa yhteyksissä käytetään kielestä usein nimitystä "limba de stat" eli 'valtion kieli', jolloin ei tarvitse ottaa kantaa kielen nimeen.


title: Moldavian kieli

text: Myös Moldovan kansallisrunoilija on sama kuin Romanian eli Mihai Eminescu.


title: Moldavian kieli

text: Moldovan kielellä oli omat ISO-koodinsa marraskuuhun 2008 asti, jolloin ne korvattiin romanian kielen koodeilla.


title: Moldavian kieli

text: Kielenhuolto tapahtuu Moldovan tiedeakatemiassa (mold. "Academia de Ştiinţe a Moldovei"), mutta myös Akatemia käyttää kielestä nimitystä romanian kieli.


title: Moldavian kieli

text: Moldovan tasavallassa puhuttava kieli eroaa Romanian alueella puhuttavista murteista siinä, että kielessä on suhteellisen paljon uudissanoja venäjästä.


title: Moldavian kieli

text: Vuonna 2004 suoritetussa Moldovan väestönlaskennassa noin 60 % ilmoitti äidinkielekseen moldavian ja noin 16 % romanian.


title: Moldavian kieli

text: 1.10.2009 Moldovan pääministeri Vlad Filat totesi: "Samoin kuin amerikkalaiset puhuvat englantia, moldovalaiset puhuvat romaniaa." Filatin mukaan perustuslain muutos tullaan tekemään aikanaan. Syksyllä 2009 kielen nimi vaihdettiin myös Moldovan hallituksen ja parlamentin internet-sivustoissa.


title: Moldavian kieli

text: 5.12.2013 Moldovan perustuslakituomioistuin päätti, että maan virallinen kieli on itsenäisyysjulistuksen mukaisesti romania.


title: Anina

text: Anina (, ) on kaupunki Caraș-Severinin piirikunnassa, Lounais-Romaniassa. Vuonna 2011 kaupungin asukasluvuksi laskettiin 7 485. Siellä on hiilikaivos ja metalliteollisuutta.


title: Anina

text: Anina sijaitsee Baanaatin vuoristossa, Karpaattien länsiosassa. Alueen nähtävyyksiin kuuluu kylpylöitä sekä karstimaalle ominaisia luolia ja rotkoja – muun muassa Popovatin ja Comarnicin luolat sekä Nerein ja Carașuluin rotkot. Alueella on kansallispuistoja, ja siellä voi harrastaa maastopyöräilyä ja kalliokiipeilyä.


title: Abrud

text: Abrud (, ) on kaupunki Alban piirikunnassa, Romanian Transilvaniassa. Se sijaitsee samannimisen joen varrella. Kaupungin asukasluku vuonna 2011 oli noin 5 000.


title: Abrud

text: Nykyisen kaupungin alueella on sijainnut daakialais-roomalainen asutus nimeltä "Abruttus". Kaupunkioikeudet Abrud sai vuonna 1427. Kaupungin perinteiset pääelinkeinot ovat olleet kaivosteollisuus ja eläinten kasvatus.


title: Tuomas Pohjanpalo

text: Tuomas Pohjanpalo (vuoteen 1906 Friis, 3. maaliskuuta 1861 Kalajoki – 27. helmikuuta 1933 Kokkola) oli ensimmäinen suomalainen, jolle myönnettiin talousneuvoksen arvonimi, vuonna 1931. Hän perusti yhdessä veljensä Juhanin kanssa konepajan Weljekset Friis Oy, jonka johtajana hän toimi. Pohjanpalon puoliso oli 7. elokuuta 1884 alkaen Neena Merenoja (30. kesäkuuta 1860 Kalajoki – 6. tammikuuta 1943 Kokkola), jonka isä oli valtiopäivämies Jaakko Merenoja. Tuomas Pohjanpalo toimi myös Suomalaisen puolueen kansanedustajana vuosina 1907–09 valittuna Vaasan läänin pohjoisesta vaalipiiristä.


title: Steve Morse

text:
Steven J. Morse (s. 28. heinäkuuta 1954 Hamilton, Ohio) on yhdysvaltalainen kitaristi ja säveltäjä.
Hänen uransa on monipuolinen sisältäen mm. fuusiota, rockia, countrya, funkia, jazzia ja klassista musiikkia.


title: Steve Morse

text:
Ennen uransa varsinaista alkua Morse opiskeli University of Miami's School of Music - oppilaitoksella.
Uransa aikana hän on soittanut yhtyeissä Living Loud, Dixie Dregs ja Kansas. Soolouran yhtye on ollut Steve Morse Band. Vuonna 1994 hän liittyi Deep Purplen kitaristiksi.


title: Steve Morse

text:
Hänen kenties tunnetuin yksittäinen sävellyksensä on kitara-viulu duetto "Northern Lights" Dixie Dregs -yhtyeelle, jonka säveltäjä hän pääosin oli.
Hän on levyttänyt tämän kappaleen myös klassisen kitaristi Manuel Barruecon kanssa. Morse on voittanut viidesti Guitar Player - lehden äänestyksen sarjassa "Best Overall Guitarist" Esimerkiksi John Petrucci on nimennyt hänet innoittajakseen. Steve Morsen mukaan on nimetty kitarasarja ja yksilöity vahvistinsarja.


title: Steve Morse

text: Steve Morse, Frank Brittingham, Johnny Carr ja Andy West soittivat 1960-luvun lopussa Dixie Grit -yhtyeessä. Rumpali Carr vaihtui myöhemmin Mark Parrishiin. Vuonna 1972 Dixied Grit hajosi Morsen päästyä University of Miami's School of Music - oppilaitokseen. Oppilaitoksessa opiskelivat tähän aikaan myös jazz-kitaristi Pat Metheny sekä basisti Jaco Pastorius.


title: Steve Morse

text: Morse ja West jatkoivat esiintymistä duona, jonka nimeksi he antoivat Dixie Dregs. Dixie Dregsin musiikki on pääosin instrumentaalista fuusiojazzia ja progressiivista rockia.


title: Steve Morse

text: Vuonna 1973 Morse ja West tutustuivat oppilaitoksessa viulisti Allen Sloaniin ja rumpali Rod Morgensteiniin, jotka liittyivät Dixie Dregsiin. Vuonna 1974 yhtyeeseen liittyi myös kosketinsoittaja Frank Josephs. Yhtye äänitti yliopistolla ensimmäisen albuminsa nimeltä "The Great Spectacular" vuonna 1975. Vuonna 1976 yhtye solmi levytyssopimuksen Capricom Recordsin kanssa. Seuraava albumi, "Free Fall", julkaistiin vuonna 1977. Samana vuonna rumpali Mark Parrish liittyi uudelleen yhtyeeseen.


title: Steve Morse

text: Vuonna 1978 yhtye julkaisi albumin "What If" ja lähti kiertueelle. Joulukuussa rumpali Mark Parrish lähti yhtyeestä. Hänen tilalleen otettiin T Lavitz. Vuonna 1979 yhtye julkaisi seuraavan albuminsa "Night of the Living Dregs". Albumi toi yhtyeelle jälleen Grammy-ehdokkuuden. Vuonna 1981 yhtye vaihtoi nimensä The Dregs:ksi tavoitellen suurempaa suosiota. Viulisti Sloan vaihdettiin Mark O'Connoriin vuonna 1983. The Dregs ei kuitenkaan saavuttanut tavoittelemaansa suurempaa suosiota joten jäsenet erosivat kukin omiin projekteihinsa. Kaikkiaan Dixie Dregs on ollut viidesti Grammy-ehdokkaana.


title: Steve Morse

text: 1980-luvun lopussa yhtye palasi ja teki kiertueen kokoonpanolla, johon kuuluivat Morse, Morgenstein, Lavitz ja Doan. Samalla julkaistiin kokoelma "Divided We Stand". Tällä hetkellä Dregs on joukko entisiä jäseniä, jotka silloin tällöin kokoontuvat kiertueelle tai äänityksiin.


title: Steve Morse

text: Vuonna 1986 Morse liittyi Kansasiin. Yhtyeeseen kuuluivat silloin Morsen lisäksi kitaristi Rich Williams, rumpali Phil Ehart, laulaja-kosketinsoittaja Steve Walsh ja basisti Billy Greer. Tällä kokoonpanolla tehtiin levyt "Power" (1986) ja "In The Spirit of Things" (1988) sekä 1989 taltioitu ja vasta 1998 julkaistu "King Biscuit"- livelevy. Vuonna 1992 Morse jätti Kansasin ja liittyi Deep Purpleen vuonna 1994.


title: Steve Morse

text: Steve Morse pestattiin Deep Purpleen vuoden 1993 maailmankiertueella eronneen Ritchie Blackmoren tilalle. Yhtyeen muut jäsenet olivat laulaja Ian Gillan, basisti Roger Glover, rumpali Ian Paice ja kosketinsoittaja Jon Lord. Yhtye ryhtyi työstämään uuden kitaristin voimin uusia kappaleita. Tuloksena olivat albumit "Purpendicular" vuonna 1996 ja "Abandon" vuonna 1998. Yhtye julkaisi vielä yhden albumin "Bananas" (2003), ennen kuin alusta asti mukana ollut Jon Lord erosi, ja tilalle tuli Don Airey, joka oli soittanut mm. Black Sabbathissa, Rainbowssa ja Whitesnakessa. Vuonna 2005 Deep Purple julkaisi albumin "Rapture of the Deep".


title: Steve Morse

text: Morse soittaa edelleen Deep Purplessa.


title: Steve Morse

text: Living Loudissa soittavat Uriah Heepin rumpali Lee Kerslake ja entinen basisti Bob Daisley, Steve Morse sekä Deep Purplestakin tuttu kosketinsoittaja Don Airey. Laulajana toimii muun muassa Cold Chisel ja INXS kokoonpanoissa ollut Jimmy Barnes.


title: Steve Morse

text: Yhtye on tullut tunnetuksi siitä, että se äänitti vuonna 2004 ilmestyneelle debyyttialbumilleen paljon materiaalia Ozzy Osbournen kahdelta ensimmäiseltä studioalbumilta "Blizzard of Ozz" ja "Diary of a Madman", joille Bob Daisley ja Lee Kerslake kirjoittivat Osbournen ja Randy Rhoadsin kanssa aikanaan paljon materiaalia. Tähän ovat päällimmäisenä syynä olleet Osbournen ja Daisley/Kerslake -kaksikon väliset riidat, jotka koskivat nimenomaan Osbournen kahden ensimmäisen studioalbumin rojalteja. Daisley ja Kerslake eivät mielestään ole saaneet niitä oikeutetusti.Muita levytyksiä


title: Steve Morse

text: kappaleet "Cavatina", "Without Sunglasses/Sense Ulleres de Sol","Northern Lights", "Up In The Air"


title: Kekal

text: Kekal on indonesialainen yhtye, joka soittaa kokeellista ja progressiivista avant garde metalia sekä post-metalia. Allmusicin mukaan Kekal oli yksi ensimmäisistä Jakartasta, Indonesiasta kotoisin olevista yhtyeistä, jotka saavuttivat kansainvälistä suosiota.. Kekal perustettiin elokuussa 1995 ja se julkaisi ensimmäisen demonsa "Contra Spiritualia Nequitiae" 1996. Kekal soitti vuosia extreme metalia: alkuaikoina tyylissä oli vaikutteita black metalista, death metalista, doom metalista, 1980-luvun metallista, goottimusiikista ja darkwavesta. Kolmannen albuminsa "The Painful Experience" myötä Kekal siirtyi enemmän kaoottiseen avant garde metaliin. Yhtye jätti äärimetallin viidennen albuminsa "Acidity" (2005) jälkeen. Nykyisin yhtye käyttää nimitystä ”tyylilajiton kokeellinen musiikki” (”genreless experimental music”). Alkuvuodesta 2007 Kekal julkaisi kuudennen albuminsa "The Habit of Fire". Yhtye esiintyi ensimmäistä kertaa Euroopassa maaliskuussa 2004. Yhtyeen nimi tarkoittaa indonesian kielellä kuolematonta tai ikuista.


title: Kekal

text: Jeffray ”Jeff” Arwadi ja Azhar Levi Sianturi perustivat Kekalin Jakartan kaupungissa elokuussa 1995. Yhtyeeseen liittyivät pian Harry (laulu), Newbabe (basso, laulu), Yeris (kitara, laulu) sekä Leo Setiawan (kitara). He olivat kiinnostuneita kokeellisesta ja äärimmäisestä musiikista: Kekalin tyyliin vaikuttivat muiden muassa ryhmät kuten Celtic Frost, Voivod, Sodom ja Bathory. Yhtyeen goottilaisiin vaikuttajiin kuuluivat artistit Joy Division, Cocteau Twins ja Depeche Mode. Vuoden ajan Kekal harjoitteli ja äänitti joitain demoja, mutta ensimmäinen virallinen demo "Contra Spiritualia Nequitiae" julkaisiin vuonna 1996. Demo sai hyvän vastaanoton Jakartan underground metal -piireissä ja pian myös laajemmissa kuvioissa äärimmäisillä ja ainutlaatuisilla musiikkirakenteillaan.


title: Kekal

text: Kekalin kokoonpano muuttui myöhemmin. Newbaben ja Yerisin lähdettyä vuonna 1996 yhtyeen kokoonpanossa olivat Harry laulajana, Leo Setiawan kitaristina, Jeff Arwadi kitaristina ja laulajana sekä Azhar Sianturi basistina ja taustalaulajana. Yhtye ei löytänyt tarpeeksi taitavaa rumpalia, joten Kekal on koko uransa ajan ohjelmoinut rumpuraidat itse. Kekal alkoi kirjoittaa uutta kappalemateriaalia. Alkuvuonna 1998 yhtye äänitti ensimmäisen studioalbuminsa "Beyond the Glimpse of Dreams". Se lisensoitiin lukuisten riippumattomien levy-yhtiöiden kautta laajemmille markkinoille. Albumi sai erittäin hyviä arvosteluja eri musiikkilehdiltä ympäri maailmaa ja monet arvostelijat pitävät sitä yhtenä parhaista aasialaisista äärimetallijulkaisuista. Vaikka yhtye on indonesialainen, sen tuolloinen musiikki oli lähempänä skandinaavista toisen aallon black metalia. Albumin äänimaisema on kylmä sekä eeppinen ja sisältää vaikutteita ambient- ja goottimusiikista.. Kekal oli tullut jo demonsa myötä sen verran tunnetuksi ryhmäksi, että esikoisalbumia myytiin ilman suuren levy-yhtiön apuakin yli 5 000 kappaletta.


title: Kekal

text: Vuoden 1998 loppuun mennessä Harry jätti yhtyeen henkilökohtaisten velvoitteidensa vuoksi. Kekal pysyi vuosia triona Jeffin ja Azharin vastatessa lalusta. Yhtyeen toinen albumi "Embrace the Dead" äänitettiin ja julkaistiin vuonna 1999 ja sai esikoisalbumin tavoin hyvän vastaanoton äärimetallipiireissä. Kekalilla tosin oli omat vastustajansa johtuen sanoitusten poikkeavasta, harvemmin extreme metal -tyylissä tavatusta vakaumuksesta.


title: Kekal

text: 2000-luvun vaihteessa monien muiden äärimetalliyhtyeiden tavoin Kekal kehitti tyyliänsä kokeelliseen suuntaan, ja alkoi soittaa avant garde metalia. Yhtye alkoi kirjoittaa kokeellisempia ja progressiivisempia kappalerakenteita sekä yhdistää useampia tyylejä, kuten klassista metallia musiikkiinsa. Alkuvuonna 2001 yhtye teki levytyssopimuksen alankomaalaisen Fear Dark -levy-yhtiön kanssa, ja Kekal meni studioon äänittämään kolmatta albumiaan "The Painful Experience". Albumi oli tuotantoarvoiltaan parantunut edellisistä julkaisuista, nimittäin rajallisten varojensa vuoksi Kekal kun oli äänittänyt edelliset tuotoksensa kuusitoistaraitaisessa analogisessa studiossa. Neljä eri levy-yhtiötä julkaisivat albumin Yhdysvaltojen, Länsi- ja Itä-Euroopan sekä Kaakkois-Aasian markkinoille. Vuonna 2001 Kekal äänitti myös kappaleen Living Sacrifice -yhtyeen tribuuttialbumille "A Tribute to Living Sacrifice". Kekalin cover oli kappaleesta ”Mind Distant”.


title: Kekal

text: Vuonna 2002 Kekal äänitti ep:n, joka julkaistiin split-cd:nä alankomaalaisen, toisen Fear Darkin yhtyeen Slechtvalkin ep:n kanssa. Cd:n nimeksi tuli "Chaos & Warfare", ja se sisälsi Kekalilta coverin doom metal -ryhmä Troublen kappaleesta ”The Skull”, joka oli albumilta "The Skull" (1985). Lisäksi Kekal äänitti "Sounds of the Dead" -levy-yhtiön joululevylle "A Brutal Christmas - The Season in Chaos" oman versionsa kappaleesta ”God Rest Ye Marry Gentlemen”.


title: Kekal

text: Kekalin edellisellä täyspitkällä studioalbumilla näkyneet avant garde metal -vaikutteet vahvistuivat myöhemmin entisestään: yhtye alkoi työstää hyvin kokeellisia, kaoottisia ja progressiivisia kappaleita yhdistäen lisää elementtejä lukuisista metallimusiikin ulkopuolisista lajeista. Syyskuussa 2002 Kekal äänitti neljännen albuminsa "1000 Thoughts of Violence", jolla yhtye halusi rikkoa metallimusiikin perinteitä juuttumatta pelkästään extreme metaliin. Albumilla kuullaan melkein kaikkea ambient-tunnelmista kitaramusiikiksi sovitettuihin animesarjojen tunnuslauluihin. "1000 Thoughts of Violence" julkaistiin vuonna 2003, ja se sai ylistäviä arvosteluja metallimusiikkimedioissa ympäri maailmaa. Monet lehdet alkoivat kutsua Kekalia yhdeksi maailman parhaista avant garde metal -yhtyeistä. Albumi on myös Kekalin tähän mennessä menestynein ja myi pelkästään Indonesiassa ilmestyessään tuhansia kopioita. "1000 Thoughts of Violencen" myötä yhtyeen sanoitukset alkoivat käsitellä yhteiskunnallisempia aiheita: albumin konsepti kertoo väkivallasta, jota yhtyeen jäsenet ovat havainneet Indonesian kaltaisessa jokseenkin poliittisesti epätasapainoisessa kasvuympäristössä.


title: Kekal

text: Vuonna 2003 yhtyeen tuotannosta julkaistiin best of -kokoelmalevy "Introduce Us to Immortality". Samana vuonna Kekal äänitti Cradle of Filthin tribuuttialbumille "Covered in Filth: a Tribute to Cradle of Filth" coverin kappaleesta ”Dance Macabre”, kuten myös coverin Troublen internet-tribuutille "End of Daze – The Online Tribute to Trouble".


title: Kekal

text: Maaliskuussa 2004 yhtyeen Länsi-Euroopan jakelusta vastannut levy-yhtiö Fear Dark sponsoroi Kekalin ensimmäisen Euroopan-minikiertueen. Yhtye esiintyi Alankomaissa, Saksassa ja Ruotsissa, mikä teki Kekalista ensimmäisen riippumattoman indonesialaisen ryhmän, joka on esiintynyt Aasian ulkopuolella. Samana vuonna THT Productions julkaisi Kekalin vanhat demot albumilla "Spirits from the Ancient Days".


title: Kekal

text: Alkuvuonna 2005 Kekal julkaisi viidennen albuminsa "Acidityn", jolla äärimmäiset elementit jäivät vähemmälle, kokeellisuuden ja progressiivisuuden saadessa entistä enemmän sijaa. "Acidity" jäi yhtyeen viimeiseksi äärimetallialbumiksi. Yhtye halusi luoda uraa myös extreme metal -piirien ulkopuolella. Syyskuussa 2005 Kekal julkaisi internetsinglenä coverin Celtic Frostin kappaleesta ”Juices Like Wine” (vuoden 1989 albumilta "Cold Lake"). Myöhemmin vuonna 2006 Kekal lakkautti levytyssopimuksensa Fear Darkin kanssa ja kirjoitti jakelusopimuksen yhdysvaltalaisen Open Grave Recordsin sekä saksalaisen Whirlwind Recordsin kanssa.


title: Kekal

text: Tammikuussa 2006 Kekal julkaisi internetsinglenä coverin Voivod-yhtyeen kappaleesta ”The Prow”, albumilta "Angel Rat" (1991). Vuoden 2006 aikana Kekal oli kirjoittanut uutta kappalemateriaalia, tuloksenaan kokeellinen konseptialbumi "The Habit of Fire". Albumi julkaistiin maaliskuussa 2007 ja se on saanut innostuneen vastaanoton eri musiikkimedioissa. "The Habit of Firen" musiikki on post-rock-vaikutteista ja hyvin instrumentaalista, minkä vuoksi kriitikot ovat nimittäneet Kekalin nykyistä tyyliä post-metaliksi. Albumi oli ehdokkaana vuoden 2007 parhaasta avantgarde metal -albumista Metal Storm -sivustolla, ja albumi valittiin kuukauden cd:ksi brittiläisessä tekniikkalehdessä Sound on Soundissa. Vuonna 2007 Jeffray Arwadi muutti Kanadaan, ja hän äänitti ja julkaisi seitsemännen Kekal-albumin, "Audible Minorityn", itse loppuvuodesta 2008. Arwadi julkaisi albumin ilmaisesti, laillisesti ladattavana Last.fm-sivullaan.


title: Kekal

text: 12. elokuuta 2009 Arwadi ilmoitti jättäneensä Kekalin, ja että nimi jatkaisi mutta ilman jäseniä. Lehdistötiedotteessa hän selitti päättäneensä lopettaa yhtyeen musiikin tekemisen muutettuaan Kanadaan. Harvaan asutussa kaupungissa, lähempänä luontoa, hän sanoi kokeneensa rauhaa, jota ylikansoitetussa Indonesiassa ei kokenut. Sen vuoksi Arwadi ei halunnut jatkaa ”synkeän ja vihaisen musiikin tekoa, koska se ei tuntunut enää vilpittömältä”.


title: Kekal

text: 14. tammikuuta 2010 yhtye ilmoitti Facebook-sivullaan, että Jeff, Azhar Levi ja Leo aikovat äänittää yhdessä uuden albumin nimeltä "8". Arwadin mukaan ihailijat olivat tulkinneet aiemman tiedotteen merkkinä yhtyeen hajoamisesta, vaikka yhtye sanoi jatkavansa ”jäsenettömänä”.


title: Joseph Meikle

text: Joseph (Joe) Meikle on skotlantilainen, Suomeen 1980-luvun alussa muuttanut laulaja ja lauluntekijä. Joe Meikle on toiminut QQ Blue-yhtyeen laulusolistina ja kääntänyt muun muassa Dingon lauluja englanninkielisiksi versioiksi. Joe Meikle on sanoittanut ja säveltänyt myös monille artisteille lauluja.


title: Kiinteistövero Suomessa

text: Kiinteistövero on Suomessa maan ja sillä olevien rakennusten arvoon perustuva vero, jonka kiinteistön omistaja maksaa vuosittain tontin tai tilan sijaintikunnalle. Vero määrätään sille joka omistaa kiinteistön kalenterivuoden alkaessa. Veron suuruus on kiinteistöveroprosentin mukainen osuus kiinteistön arvosta. Veroprosentin suuruudesta päättää kunnanvaltuusto eduskunnan säätämien ala- ja ylärajojen mukaisesti.


title: Kiinteistövero Suomessa

text: Vuotuinen kiinteistövero otettiin käyttöön vuonna 1993 korvaamaan hajanaista kiinteistöihin kohdistuvaa verotusta. Kiinteistövero korvasi kiinteistöjen harkintaverotuksen, asuntotulon verotuksen ja katumaksun. Samassa yhteydessä poistettiin manttaalimaksu. Sen tuotto on helposti arvioitavissa ja se on kunnalle vakaa ja varma verotuskohde, koska kiinteistöjen määrä on tasainen, ja kasvu kunnan kontrolloitavissa.


title: Kiinteistövero Suomessa

text: Verotuksen toimittaa verovirasto, joka myös vahvistaa kiinteistön verotusarvon eli todennäköisen luovutushinnan. Rakennusten ja rakennelmien, kuten vaikkapa vesivoimalaitoksen, arvona pidetään jälleenhankinta-arvoa, josta tehdään iästä riippuva vähennys. Kiinteistöveroa ei tarvitse maksaa vesialueesta, metsästä, maatalousmaasta eikä puolustusvoimien käytössä olevista kiinteistöistä.


title: Kiinteistövero Suomessa

text: Kiinteistöveron määrä vaihtelee kiinteistön käyttötarkoituksen tai rakennusvaiheen mukaan:


title: Kiinteistövero Suomessa

text:
Kunnanvaltuusto voi määrätä yleiseksi kiinteistöveroprosentiksi 0,80–1,55 %.
Vakituisia asuntoja koskeva vero on vähintään 0,37 % ja enintään 0,80 % vuonna 2015. Vuonna 2010 vain Nummi-Pusula ja Haapajärvi perivät lain salliman maksimin, 0,75 %.


title: Kiinteistövero Suomessa

text: Esimerkkejä veron suuruudesta vuonna 2010:


title: Kiinteistövero Suomessa

text: Asunto-osakeyhtiössä kiinteistövero maksetaan yhtiövastikkeista kertyvällä rahalla, jolloin veron suuruus asuntoa kohden riippuu asunnon jyvitetystä pinta-alasta.


title: Kiinteistövero Suomessa

text: Loma-asuntojen veroprosentin kunta määrittelee itse. Sen on oltava vähintään 0,80 % ja enintään 1,55 %.


title: Kiinteistövero Suomessa

text: Yleishyödyllisten yhteisöjen omistamille kiinteistöille kunta voi halutessaan antaa verovapauden. Vero voi kuitenkin olla enintään 1,55 %.


title: Kiinteistövero Suomessa

text: Kunnanvaltuusto voi määrätä rakentamattomien rakennuspaikkojen veroprosentiksi 1,00–3,00 % vuodessa. Suuremmalla prosentilla pyritään saamaan rakentamattomat tontit käyttöön. Lain määrittämää haarukkaa on kritisoitu paljon, koska rakentamattomien rakennuspaikkojen arvo nousee pääkaupunkiseudulla yli 10 % vuodessa.


title: Kiinteistövero Suomessa

text: Pääkaupunkiseudulla oli rakentamatonta tonttimaata helmikuun alussa 2007 YTV:n rekistereissä pyöreästi kaksi miljoonaa kerrosneliömetriä kerrostaloasunnoille ja neljä miljoonaa pientaloille. Laskettaessa yhdelle henkilölle noin 40 m on pääkaupunkiseudulla kaavoitettua rakentamatonta rakennusmaata noin 150 000 asukkaalle.


title: Kiinteistövero Suomessa

text: Esimerkkejä rakentamattomien tonttien kiinteistöveroprosentista pääkaupunkiseudulla: Vantaa 3,0 %, Helsinki 2,3 %, Espoo 3,0 %, Kauniainen 2,3 %, Sipoo 3,0 %, Kerava 3,00 %.


title: Kiinteistövero Suomessa

text: Voimalaitosten veroprosentti vähintään 0,80 % ja enintään 2,85 %


title: Kiinteistövero Suomessa

text: Ydinvoimaloiden veroprosentti sai vuoteen 2006 saakka olla enintään 2,20 %, ja muiden voimaloiden enintään 1,40 %. Vuodesta 2006 alkaen voimalaitosten enimmäisverokanta on ollut alle 10 MVA:n tuuli- ja vesivoimalaitoksia lukuun ottamatta 2,5 %.


title: Kiinteistövero Suomessa

text: Hallitus on kaavaillut alhaisempaa kiinteistöveroa vähäenergiaisille rakennuksille. Professori Niku Määttäsen mukaan tämä olisi byrokraattisesti kallista ja ohjauksellisesti tehottomampaa kuin päästöjen tai energian verottaminen, koska jälkimmäinen ohjaa päästövähennykset sinne, missä ne halvimmin onnistuvat.


title: Parasetamoli

text: Parasetamoli eli asetaminofeeni on useissa kipulääkevalmisteissa käytetty lääkeaine. Parasetamolia myydään Suomessa sekä itsehoito- että reseptilääkkeenä. Se lievittää kipua ja alentaa kuumetta, mutta ei paranna tulehdusta eikä tulehdusreaktiota. Suositusannoksina haitat ovat selvästi vähäisempiä kuin NSAID-kipulääkkeiden. Tätä isompina annoksina sillä on kuitenkin muita tulehduskipulääkkeitä suurempi riski maksan vaurioittamiseen. Parasetamoli ei aiheuta lumetta enempää ruuansulatuskanavan oireita eikä munuaishaittoja, eikä se vaikuta veren hyytymiseen. Edullisena ja turvallisena (oikein annosteltuna) se on hyvä kipulääke. Nimet parasetamoli ja asetaminofeeni ovat molemmat lyhennettyjä muotoja yhdisteen systemaattisesta nimestä para-asetyyliaminofenoli. Parasetamoli on valkoista ja hajutonta.


title: Parasetamoli

text: Parasetamolia sisältävien lääkkeiden kauppanimiä ovat esimerkiksi Panadol, Paracetamol-Ratiopharm, Parasetamol, Para-Tabs (ks. kuva), Paramax, Pamol ja Panacod (ks. kuva, yhdistelmävalmiste, sisältää myös kodeiinia).


title: Parasetamoli

text: Parasetamoli on varsin yleinen lääke satunnaisiin lieviin kiputiloihin. Se lievittää särkyä ja kuumetta, mutta ei paranna tulehdusta, kuten tulehduskipulääkkeet. Se poikkeaa monista tulehduskipulääkkeistä myös siinä, että se ei vaimenna suoliston limakalvon suojatekijöitä, eikä näin ollen vaurioita tai ärsytä mahan limakalvoja. Tämän vuoksi sitä käytetään tulehduskipulääkkeiden sijasta pitkäaikaisten kiputilojen hoitoon. Sitä käytetään yhdistelmävalmisteena voimakkaampien kipulääkkeiden kanssa kokonaisvaikutuksen vahvistajana. Parasetamolia on käytetty opioidien kanssa koska on oletettu että se vähentää niiden tarvetta kipulääkkeenä. Tutkimusten mukaan oletus ei kuitenkaan pidä paikaansa.


title: Parasetamoli

text: Lasten ensisijainen kipulääke on parasetamoli. Yli yksivuotiaille lapsille voidaan rinnalla antaa myös ibuprofeenia tai naprokseenia, jos parasetamolin teho ei yksin tunnu riittävän. Parasetamolia voidaan annostella myös peräpuikkona eli suppona, mutta silloin teho on huonompi.


title: Parasetamoli

text: Parasetamolin vaikutusmekanismi on edelleen epäselvä, vaikka sitä on käytetty kipulääkkeenä jo yli sata vuotta. Sen on havaittu estävän prostaglandiinin synteesiin osallistuvien syklo-oksigenaasi (COX) -entsyymien toimintaa keskushermostossa. Hermostossa särkyä lievittävät vaikutukset välittynevät osittain serotoniinijärjestelmän kautta.


title: Parasetamoli

text: Parasetamolin käyttö raskausaikana saattaa lisätä pysyvien aivotoiminnan häiriöiden riskiä syntyvällä lapsella ja kasvattaa lapsen ADHD- ja autismiriskiä.